Isotonikoak. Deia, Noticias de Bizkaia\nJuanra Madariaga - 2018(e)ko ekainaren 24a, igandea - 08:38etan eguneratua\nEDARIisotonikoaren izena dauka. Itsasontziak. Aquarius. Eta edaterik ez zeukan barruan, bai ostera, gerretatik, erasoetatik, biolentzietatik, gosetetik zetorren ehunka pertsona. Joan den igandean, Valentzian lehorreratu zen barku isotonikoa, barruan zeramatzanen bizia salbu.\nHedabideek beste zirko bat muntatu dute horren inguruan, eta betiko lez, herri askotako maskara europar, moderno eta gizatiarrak lurrera erori dira, eta bakoitzak bere zainetan zer odola daraman agerian gelditu da beste behin. Elkartasuna eta laguntza bigarren plano batean lotu dira. Herria bertako herritarrentzat da, bestela sar itzazu zeure etxean. Lotsagarrikeria eta higuina.\nEta hori guztia gertatzen zen bitartean, migratzaile haien bizitza artatzen zen bitartean, beste milaka ur sakonetan sartzen ziren Europara helduko diren esperantzan. Bidaiak luzeak dira eta ez dute bukaerarik, nahi duten ametsa ez bada.\nAste honetan, Errefuxiatuen Nazioarteko Eguna izan da. Horrelako egunetan datuak haizatzen dira, neurrigabeko tamaina hartu duen arazo global horretaz jabetu gaitezen. Eta datu horiek hala diote: iaz, ia 70 milio gizakik euren etxeak eta ondasunak abandonatu zituzten, beste habitat hobeago baten xerka. Eta horietarik asko errefuxiatu bilakatu dira, linbo harrigarrietan bizi baitira. Horiek guztiak desplazatuta daude modu bateko edo besteko errepresio, jazarpen edo bizitzeko baliabideen eskasiagatik. Nahitaezko migratzaile horien artean sufrikarioa larriena nozitu behar dutenak umeak eta emakumeak dira, eta babes-eskatzaile kopuru handia osatzen dute. Larria da, oso larria, Trump izokin madarikatuak abiarazi duen kanpotik datozkion umeekiko errepresio egoera. Gaur egungo gure munduak ezin du hori bezalako giza-eskubideen urraketa denigranterik onartu.\nHerrialde guztiek errefuxiatuen eskumenak errespetatzeko eta babesteko borondatea erakutsi behar dute diskriminaziorik ez egiteko, eta aukera-berdintasuna orokorra izateko. Europako Batasunaren lehen lerroan ezarri behar den gaia da hori, eta ez isurkin isotonikoaren izena zuen itsasontzia.\netiquetas: zirrikituetatik begira, juanra madariaga


2XI Media | Zure marketin digital eta web diseinu agentzia Irunen\n¡Lagundu nahi zaitugu!\n“Gure nahia negozio eta enpresa oro marketin digitalean eta web diseinuan eguneratua egotea da”\nBill Gates-ek esan zuen 80ko hamarkadan: “Interneten ez bazaude, ez zara existitzen”. Gertakari hau geroz eta errealagoa da, eta gure grina zuri erantzun gogobeteko bat eskaintzea da. Izan ere, 2XI Median haratago goaz: “ez bazaude bilaketa-tresen lehen posizioetan eta marketin digitaleko estrategiak, marka-itxura, web- erakargarritasuna eta atxikipena modu egokian kudeatzen ez badituzu… ez zara existitzen”.\nHorretarako gaude, zure negozioa merkatu digitalean lehiakor izatea lortzeko! Oztopo teknologioek ez diezazutela geldiarazi!\nGure izateko arrazoia…\nBi gaztek 2XI Media sortu genuen Irunen marketin digital- eta web diseinu- zerbitzu integral eta pertsonalizatua eskaintzeko, merkatu digitalean bere negozioaren agerpena indartu behar duen horri.\nTeknologiaren, marketinaren eta komunikazioaren hainbat esparruetan hezi ondoren, web diseinuaren, sare sozialen eta SEO-SEM posizionamenduaren munduan sartzea erabaki genuen. Egun, era askotako irtenbideak eskaintzen ditugu, zeintzuk gure zerbitzua integrala bihurtzen duten, hasieratik bukaeraraino. Hau da, gure ardatzak hiru esparru horiek diren arren, eskaiguzu nahi duzuna marketin digitalean eta web diseinuan!\nHorregatik, gure helburua marketin digitalean zerbitzu integrala eskaintzea da, zehatzenetik desberdineneraino.\nMarketin digitalaren adar analitikoenetik, hala nola SEO-SEM posizionamendua, lehiakidearen analisia edo marketin digital planak diseinu grafikoari eta web diseinuari dagozkien ataleraino, kartelen eta triptikoen diseinua, mailing, banneren diseinua, Community Management, edukien elaborazioa, diseinua eta kudeaketa… Gure esku dagoen guztia egingo dugu zu laguntzeko!\nZergatik 2XI Media?\nWeb diseinu eta marketing digital lanetan laguntzeaz gain, jazarpen estrategikoa jarriko dugu martxan dena erabiltzaile eta etorkizuneko bezeroari moldatzeko. Internautek emandako datuekin personalizatuko dugu. Eta zure webgunea SSL ziurtagiriarekin babestuko dugu. Zure webgunea nola personalizatua hala segurua izango da!\n02. “Neurriko prezioak”\nGure bezeroen beharretara eta baliabideetara egokitzen gara. Gure xedea negozio guztiak merkatu digitalean egotea da. Horregatik, gure bezeroetara egokitzeko, ez ditugu tarifa finkoak diseinatu. Negozio orok web diseinua eta marketin digitala egiteko esukera izan dezaten!\n03. “Entzuten dizugu”\nInork ez du ezaguzten zure negozioa eta haren beharrak zu bezala, eta web diseinuko eta marketin digitaleko estrategietarako kontuan izan behar dugu merkatuan zu ezberdintzeko erabiliko duguna. Ziur gaude kontatzeko zerbait berezia duzula, munduari erakusteko, eta guk helaraziko dugu. Atentzioz entzuten dizugu!


Azaroaren 30ean galdetuko zaie itziartarrei auzo-udal bihurtzeko espedienteaz\nDebako osoko bilkurak erabakita, azaroaren 30ean egingo da iritzi bilketa Itziarren, auzo-udal bihurtzeko udaletxeak onartutako txostenarekin herritarrak ados dauden ala ez jakiteko.\nMaiatzaren 25ean Itziar auzo-udal bihurtzeari buruzko kontsulta ez-loteslea egin zen. %72ko parte hartzea izan zen, eta %95ek bozkatu zuten auzo-udala eratzearen alde. (Arg.: Denon Herria).\nBertako herritarren gehiengoak onartzen badu, Itziarrek hainbat eskumen bereganatuko ditu, eta Debako aurrekontuen portzentaje bat ere izango du eskumen horiek kudeatzeko, zergak biltzeko gaitasunik ez izan arren.\nAuzo-udalaren gobernua auzo-alkateak eta beste lau kidek osatuko dute; lehenbizikoa zuzenean aukeratuko dute herritarrek, eta ez du zertan alderdi politiko bateko kidea izan. Gainerako lauren banaketa, berriz, udal hauteskundeetako emaitzen arabera erabakiko da. Hauteskundeak egin bitarteko tarterako, Aldundiak izendatuko du organo kudeatzaile bat, azken hauteskundeen emaitzetan oinarrituta.\nGipuzkoako Foru Aldundiak 2003an onartu zuen auzo-udalak eratzeko aukera ematen duen araua. Ordura arte Debatik erabat bereizi nahian zebiltzan Itziar Herria Sortzen taldeak, legeak eta Debako Udalak berak jartzen zizkioten oztopoak ikusita, formula horren aldeko apustua egin zuen. 2010ean, Udaleko osoko bilkurak prozedura martxan jartzeko lantalde bat sortzea onartu zuen. Haatik, taldeak ibilbide laburra izan zuen, “alkateak eta udal gobernuak ez zutelako bat egiten guk genioenarekin”, Itziar Herria Sortzen taldeko zinegotzi Andoni Aranbururen esanetan.\nLegegintzaldi hau hastean ekin zitzaion berriz prozedurari. Hala, 2013ko urriaren 9ko osoko bilkurak aho batez onartu zuen Itziar auzo-udal bihurtzeko egitasmoaren txostena. Legeak ezarritako hurrengo urratsa Itziarko herritarrei galdetzea zen, baina orduan Gora Deba taldea sortu zen, auzo-udala eratzearekin erabateko desadostasuna agertu zuena.\nGora Debaren sorrerak zenbait alderdiren (EAJ, EA, eta Ezker Anitza) posizioak aldarazi zituen. Bozketa errepikatu eta hamahiru zinegotzitik zortzik baino ez zuten eman lehen aho batez onartutakoaren aldeko botoa. Foru arauak bi hereneko gehiengoa eskatzen duenez (bederatzi boto), prozedura gelditu egin zen.\nBitartean, Deba eta Itziarko herritarrak biltzen dituen Denon Herria plataforma sortu berriak, udalaren laguntzaz, herri-kontsulta antolatu zuen. %72ko parte hartzea izan zen, eta ia %95ek auzo-udala sortzearen aldeko botoa eman zuten.\nAzkenik, Aldundiak baimena eman dio Debako Udalari prozedura aurrera eramateko, foru arauak bi hereneko gehiengoa eskatu arren espainiar legediaren arabera gehiengo sinplea besterik ez delako behar.\nHorrenbestez, urriaren 30eko osoko bilkurako azken tramitea besterik ez zen falta. Hortxe onartu dira iritzi bilketa egiteko data eta antolakuntzari dagozkion beste hainbat xehetasun. Azaroaren 30ean izango da, eta horrek bai, maiatzekoak ez bezala, balioa izango du juridikoki. Maiatzekoa ikusita, azarokoaren emaitza zein izango den igartzea ez da zaila.\nKanal honetan artxibatua: Deba\nDeba kanaletik interesatuko zaizu...


kritiken hemeroteka » Taberna ireki zuenarena\nOherako hitzak / Pako Aristi / Erein, 1998\nTaberna ireki zuenarena Mikel Aldalur / Euskaldunon Egunkaria, 1998-06-06\nBerehala ohartuko da irakurlea poema liburua bada ere Aristiren azken lana, tarteka hitz lauz orrialderen bat edo beste ere agertzen dela. Horietan, Trenekoak atalekoak nabarmenduko ditugu, erabat ederrak iruditu baitzaizkigu. Poemei dagokienez, berriz, Existitzen ez direnak ataleko lehen laurak azken aldiko euskal literaturaren edozein antologiatan eztabaidaezineko lekua behar luketenak iruditu zaizkigu. Atal hori bera utzi aurretik, hala ere, bada beste harribitxirik ere —Lainoen iratzargailua, kasu—. Poemak orduko 140 kilometroko abiadan ataleko olerkiak ere, bere laburrean eta singletasunean, zer pentsatua ematen diote irakurleaki. Hasieran aipatu ondorengo gorabeherarik nabarmenenak,beharbada, Larrua jo ondorenekoak atalean atzeman dizkiogu liburuari. Hemen ere, ordea, olerki ederrak irakurri ditugu —Beltz man, Bidertzeko lapurra, Irune, Gurpil zoroan, Lore gorrien balada, Gabeziaren oroimena…— eta, orobat, gustukoa izan dugu atal hori ere. Lehen aipatu ditugun gorabeherak, beraz, liburuaren biribiltasunari dagozkiola argituta geratuko zen honezkero. Aristiren poemario hau ederra da, gustura irakurtzen da. Baina zerbait falta zaio primerakoa, biribila izateko. Asko eskatzen duten irakurleak garelako izango da ziurrenik. Gustura txikiteatu dugu, hala ere, Pakok ireki digun taberna berri honetan. Ardoa eskilarapekoa ez delako ez dugu grebarik egingo, eta irakurle zintzoaren hitza eman dezakegu Pakok irakurtzen dituen taberna berri guztiak sartuko ditugula, azken aldian bezala, aurrerantzean ere gure ibilaldian.


Europolek eta AEBetako Justizia Departamentuak nazioarteko ziberkrimen sare bat deuseztatu dute | BCSC - Zibersegurtasun Euskal Zentroa\nEuropolek eta AEBetako Justizia Departamentuak nazioarteko ziberkrimen sare bat deuseztatu dute\nAEBetako Justizia Departamentuaren eta Europolen artean koordinatutako nazioarteko operazio batek ziberkriminalen sare konplexu bat deuseztatzea lortu du.\nUste denaren arabera, gaizkileek 100 milioi dolar inguruko zenbateko bat eskuratzea lortu dute hainbat kontu korrontetatik. GozNym izeneko malware batekin kutsatu ondoren, 41.000 biktima baino gehiagoren ordenagailuak kontrolatzera iritsi ziren.\nOperazioan 11 akusatu izan dira identifikatuak, egoitza Errusian, Georgian, Ukrainan, Moldavian eta Bulgarian zutenak. Horietatik 6 atxilotuak izan dira, eta 5 bilatzeko eta atxilotzeko agindupean daude.\nEtiketak: Administrazio publikoa, Ziberkrimena, Gertakaria, Malwarea, Banku sektorea


Ipar Korearekin izandako krisialdiak Parken onarpen maila eskasa hobetu du - GARA\nIpar Korearekin izandako krisialdiak Parken onarpen maila eskasa hobetu du\nHego Koreako presidenteak, Park Geun Hye-ek, ehun egun beteko ditu gaur boterean. Ipar Korearekin izandako gatazkak markatu du bere agintaldiaren hasiera. Gerra mehatxuak, ordea, lagundu dio etxe barruko arazoak direla-eta jaso dituen kritikak nolabait arintzen.\nDuela ehun egun karguaren zina egin zuenetik, Park Geun Hye presidente korearrak Ipar Koreako krisiari eta gerra mehatxu bati aurre egin behar izan die. Herrialdean bertan ere hainbat arazo izan ditu. Maiatzean, Ameriketako Estatu Batuetara egin zuen bidaian, bere bozeramaile Yoon Chang-jung praktikak egiten ari zen 20 bat urteko gazte bati erasotzeaz akusatu zuten. AEBetako enbaxadak kontratatu zuen gaztea Parken bisita zela-eta. «Washington Post» egunkari estatubatuarraren eta Yonhap albiste-agentzia korearrak esan zutenez, «ipurditik heldu zion baimenik gabe».\nYoonek dena ukatu zuen BBC kate britainiarrean argitaraturiko idatzi batean. Gertaturikoa «kultura desberdintasunek eragindako gaizki-ulertu bat izan» zela argudiatu zuen.\nHalere, presidentearen bulegoak neskari, haren familiari eta Hego Koreako herritar guztiei barkamena eskatu zien. Gertatutakoa «onartezina» zela ere esan zuen.\nAfera horregatik Parken prentsa buruak, Lee Nam Ki-k, ere bere kargua utzi zuen, Yoonen buruzagia zelako eta presidenteari gertatutakoaren berri berandu eman izanagatik.\nDimisioak eta blokeoa\nOtsailean presidente izendatu zutenetik, zazpi goi kargudunek dimisioa aurkeztu dute arrazoi desberdinak tarteko, gehienak ustelkeria delituengatik.\nHorrez gain, Legebiltzarraren blokeoak Gobernuaren lana oztopatu du azken asteetan. Seulen egoitza duen Asan Institutuak egindako azken inkestaren arabera, presidentearen onarpen-maila nabarmen jaitsi zen martxoaren amaieran.\n«Eskuzabala izanik, giza harremanen kudeaketan `eskas' bat ematen diot», esan zuen Sogang unibertsitateko soziologia irakasle Chun Sangchin-ek, eta Alderdi Demokratak oposizioaren iritzia gehiago kontuan hartzeko eskatu zion Gobernuari.\nLegebiltzarreko taldearen buruak, Jun Byung Hunek, Hego Koreari dagozkion gai garrantzitsuenetan protagonismo eskasa eduki izana eta sektore publikoaren oinarriak desagerrarazi izana leporatu zion.\nAlabaina, Ipar Korearekin izandako krisiak nolabait mesede egin dio, bere onarpen-maila hobetu baitu. 2012ko amaieran egin zen hauteskunde kanpainan, korearren %8k bakarrik nabarmendu zituzten Ipar Korearekiko harremanak. Apirilean, Piongiangen gerra mehatxuak pil-pilean zeudenean, korearren ia herenak gai garrantzitsuenen artean aipatu zuen Ipar Korea.\nAlta, Piongiangnen mehatxuak eta adierazpenak murrizten diren heinean, korearren eguneroko kezkak, alegia, langabezia eta ongizate sistema, gailentzen hasi dira berriro ere.\nIpar Korearekin izandako krisialdiak Park presidentearen onarpen-mailak gehiago ez jaistea lortu du. Tirabira horretatik onik atera bada ere, epe luzera, Piongiangnekin lan egiten ikasi beharko duela ohartarazi zuen Choi Jin adituak.


Gaurkotasuna – Alcer Guipuzkoa\nAsteazkena, 08 ekaina 2022 por Alcer Gipuzkoa\nGaixo Trasplantatuaren Eguna dela eta, 2022ko ekainaren 6an, astelehena, ospatutakoa, RTVE-ko Telenorteko albistegian gipuzkoar giltzurrun trasplantatu bat eta bere emaztea elkarrizketatuak izan dira. Juan José Larzabal eta Gloria Rodríguez giltzurrun trasplante gurutzatu baten protagonistak izan dira, 2021eko udaran egin zena; zeinetan Gloria hartzaile ezezagun batentzat emaile izan zen, eta, Juan José, berriz, emaile ezezagun bati\nAstelehena, 06 ekaina 2022 por Alcer Gipuzkoa\nEhun eta Organu Emaitzaren egunarekin bat, aurten ekainaren 1ean, asteazkenean, ospatu dena, Alcer Gipuzkoak Organu Emaitzaren Kanpaina antolatu du Zarautzen. Ekainak 5ean, igandean, giltzurrun gaixoek, familiartekoek eta kolaboratzaileek organu emaitzarekin lotutako mahai informatibo bat instalatu dute Zarautzeko Kale Nagusian. Egun honetan, interesatutako pertsonek informatzera eta galdetzera gerturatu dira, eta organu emaile egiteko aukera izan dute.\nAsteazkena, 01 ekaina 2022 por Alcer Gipuzkoa\nEkaineko lehen asteazkenean Ehun eta Organu Emaitzaren Eguna oroitzen da, eta 2022 urte honetan, gaur, ekainaren 1ean ospatzen da. Hori dela eta, Diario Vasco-k bizien arteko trasplante gurutzatua jaso duen bikote bat elkarrizketatu du. Juan Jose Larzabal, giltzurrun gaixotasun kronikoa duena, eta bere emaztea, Gloria Rodriguez, berriki bizitako trasplante gurutzatuaren esperentziaren protagonistak izan dira. Juan\nInmakulada Ikastetxeko ikasleak Alcer Gipuzkoako lokal sozialera etorri dira / Organu emaitzaren aldeko mentalizazioa\nAsteazkena, 04 maiatza 2022 por Alcer Gipuzkoa\nBerriz ere, Hernaniko Inmakulada ikastetxeko Erdi Mailako Erizaintzako Zaintza Osagarrien Heziketa Zikloko lehen kurtsoko ikasleak Alcer Gipuzkoako lokal sozialera gerturatu dira organu emaitzaren inguruan informatu eta trebatzera. 2022ko apirilaren 27an, ikasleek Elkartea, elkarteko profesionalen zeregina, eta eskaintzen dituen laguntza programak ezagutzeaz gain, organu emaitzaren inguruan hausnartu dute; Alcer Gipuzkoak duela 44 urtez burutzen duen eginkizunetako\nAlcer Gipuzkoak Easo Politeknikoko ikasleak organu emaitzaren inguruan sentsibilizatu ditu\n2022ko apirilaren 25ean, Alcer Gipuzkoak organu emaitzaren aldeko sentsibilizazio hitzaldian parte hartu du, Donostian kokatutako Easo Politeknikoko Formakuntza Profesionaleko Institutoko ikasleei informatzen eta trebatzen. Zehazki, “Mendekotasun egoeran dauden pertsonei arreta”-ko heziketa zikloko ikasleek Alcer Gipuzkoak burutzen duen lana, eskaintzen dituen laguntza programak eta artatzen duen profila ezagutu ahal izan dute. Honetaz gain, organu emaitza eta\nAsteazkena, 06 apirila 2022 por Alcer Gipuzkoa\n2022ko martxoaren 30ean, Odol Emaileen VI. Maratoiarekin bat, Trasplantearen Eguna ospatu da. Gipuzkoako Odol Emaileen Elkarteak Radio San Sebastián-ekin elkarlanean, beste urtebetez Odol Emaileen Maratoia antolatu dute Donostiako Hotel María Cristinan. Bertan, odol emaitzaren garrantziaz mintzatu diren profil ezberdinetako jendeak elkarrizketatuak izan dira. Egun honetan, Trasplantearen Egunarekin ere bat etorriz, irratsaio berdinean Juan Jose Urquiola\nCD Bidasoak taldearen kamiseta bat eman dio Alcer Gipuzkoari\nMartxoaren 12an Irunen ospatutako eskubaloi partiduaren ostean, CD Bidasoak Alcer Gipuzkoari taldeko kamiseta bat eman dio jokalarien sinadurarekin. Eskerrik asko!!\nIgande honetan, Irungo Artaleku Kiroldegian Irun Bidasoako eta Leongo Abanca Ademarren artean ospatutako eskubaloi partiduan egon da Alcer Gipuzkoa\nAsteartea, 15 martxoa 2022 por Alcer Gipuzkoa\n2022ko martxoaren 10ean ospatutako Giltzurrunaren Munduko Egunarekin bat, igandean martxoak 13 Irungo Artaleku Kiroldegian ospatutako eskubaloi partiduan egon da Alcer Gipuzkoa. Partidua Irun Bidasoako eta Leongo Abanca Ademar jokalarien artean jokatu da, giro oso hunkigarri eta lehiakor batean, eskubaloi zale eta giltzurrun gaixo eta kolaboratzaileek partehartu dutelarik. Kiroldegiaren sarreran, Alcer Gipuzkoak mahai informatiboa jarri du\nGiltzurrunaren Munduko Egunaren Oroitzapenean Alcer Gipuzkoa Irungo Artaleku Kiroldegian egongo da\nOstirala, 11 martxoa 2022 por Alcer Gipuzkoa\nMartxoaren 10ean Giltzurrunaren Munduko Eguna ospatu da eta honen oroimenean, Alcer Gipuzkoa Alcer La Riojaren partehartzearekin, Irungo Artaleku Kiroldegian ospatuko den eskubaloi partiduan egongo da. Partidua Irun Bidasoako eta Leongo Abanca Ademar jokalarien artean jokatuko da eguerdiko 13:30etan, Sacyr ASOBAL Ligaren barruan. Alcer Gipuzkoak kiroldegiaren sarreran mahai informatiboa jarriko du elkarteak Gipuzkoan egiten duen zereginari\nAstelehena, 10 urtarrila 2022 por Alcer Gipuzkoa\n2022 urte berriaren sarrerakin, 2021 urteko balantzea egiten duten profil ezberdinetako testigantzak biltzen dituen erreportaje batzuk egin ditu Diario Vascok. Hori dela eta, Santiago Calzada, duela 5 urte baino gehiago giltzurrun gutxiegitasuna diagnostikatua eta gaur egun, trasplantatua dena, 2022ko urtarrilaren 6an publikatu zen erreportaje batean elkarrizketatua izan da. Bertan, dialisian egon ostean, 2021 urtean giltzurrun


“Behin irabazi genuen bataila bat eta omena musulmanek eraman zuten”\n“Zer moduz?” galdetuta, garbi du erantzuna.\nOndo xamar, ezta?\nEuskaldun xamar, erran nahi baita, nonbait hor...\nHortxe galdea, non ote gaude? Euskal Herrian ala Euskal Ezinean?\nHasi gara negarrez!\nSobera katolikoak garelakoz, “malkoen ibarrean” bizitzera kondenaturik. Jainkoaren nahia omen da eta Paradisua hil ondorean kokatu du. Interesa izanik, segi aintzina; heltzerakoan konta.\nXXI. mendera, bederen, iritsi gara; zer gehiago nahi dugu!\nHerri normal gisa iritsi, konparazione batera? Egunero gure burua justifikatu beharrean ibili gabe? Ez litzateke gaizki!\nEz eta nolaz iritsi garen jakitea ere…\nGaraian garaikoari moldatuz, ohitura, teknika, tresna, bizimodu zahar guztiak aldatuz, garatuz, kopiatuz edota baztertuz. Ez gara historiaurreko ehiztari aizkoradun herri mantendu, zaila zena Europako pasaleku natural honetan.\nMestizajea ere euskaldunok asmatu genuen!\nEz dirudi, baina zerbait hobea edota interesgarriagoa ikusirik, hartu, kopiatu edo ebatsi egin dugu, ondoren gurera moldatzeko; kultur guzien bizi legea da. Gu aski arituak gara herri zahar-modernoa garelakoz.\nTxapela eta trikitixa, behintzat, gure-gureak Historiaurretik!\nHala balitz! Errealitatean txapela –chapel frantses hitz zaharretik datorrena– XIX.aren bukaeran hasi zen zabaltzen. Trikitixa Italian asmatu zuten eta ez zen alboka –al-buq arabiar eletik datorrena– bezain nekagarria, gainera soinu ederragoa zuen.\nDepresioak jota itzuliko naiz etxera.\nLasai motel, bizirik dauden kultur guztiek egin dute horrelakorik, bertzenaz hilik dauden seinalea da. Gu, oraindik, ez gaituzte historian lurperatu.\nEzta garaitu ere? Esan ezetz, mesedez.\nGaraitu? Ez al duzu prentsa leitzen? Zer herrik ez gaitu historian zehar menperatu? Behin irabazi genuen bataila bat, Orreagan Karlomagnoren kontra, eta omena musulmanek eraman zuten.\nZerk desberdintzen gaitu hortaz gaintzekoengandik?\nZerk desberdintzen du espainol bat frantses batengandik? Baietz mintzoa izan? Eta gu, ez al gara Euskararen Herria? Euskara Jendea?\nEz, orain, “askatasunean” bizi garenez, mintzoa hautu librea omen da, elebita-suna naturala. Gauza da ezin oroituz nabilela noiz aukeratu nuen nik espainolez jakitea...


Euskararen aldeko jaia egin dute Elkargunean - Azpeitia - uztarria.eus\nUztarria.eus 2019-12-06 21:38\nJoan den asteartean Euskararen Nazioarteko Eguna izan zen, eta hori ospatzeko hainbat ekintza egin zituzten herriko ikastetxeetan. Sanagustin kulturgunean ere ekitaldia antolatu zuen Azpeitiko Udalak. Gaur Elkar-ekinen txanda izan da, eta ostirala dela aprobetxatuta, euskararen aldeko jaia ospatu dute Soreasuko elkargunean, 19:30ean hasita. Izan ere, Elkar-ekinek ere urte guztian zehar egiten du lan euskara zabaltzeko eta herriratzeko. Horren adibide dira Elkar-ekineko kideek eskaintzen dituzten Mintzalagun saioak.\nEkitaldia hastean, euskaraz ikasten ari diren jatorri ezberdinetako lau herritarrek hartu dute hitza, eta euskaraz solastu dira Elkargunera bertaratu direnei beren bizipenak eta esperientziak azaltzeko. Ondoren, Deñe Garcia Bravo abeslariak berak konposatutako hiru kantu eskaini ditu. Horren ostean bertsoak iritsi dira, eta iaz bezala, Imanol Albizu bertsolaria aritu da kantuan. Festa borobiltzeko euskaraz hitz eginez mokadutxoa dastatu dute Elkargunera bertaratu diren lagunek.


Hemen zaude: Hasierako orria » Internet\nTeknologia berriak eta Internet arloan aurrerapauso handiak eman dira GOIENAn. Goiena.net -en, euskararen presentzia indartu eta bultzatzeak berebiziko garrantzia du. Eginkizun hori modu profesional eta serioan egiten dihardu GOIENAko lantaldeak.\nGoiena.net 2003ko azaroan jarri zen martxan. Informazioa da webgunearen funtsa, batez ere hasieran, eta diseinua ere horretara bideratuta dago. Irisgarritasun eta erabilgarritasun kontzeptuekin egindako gunea da Goiena.net. Django plataforman eginda dago, software librean. CodeSyntax enpresak egin du webgunea.\nGoiena.net webgunearen hasierako diseinua Goio Aranak (Goiena) eta Maite Rementeriak (Code&Syntax) landu zuten. 2004. urtean, Goiena.net-ek Portugal eta Espainiako diseinu hoberenaren saria jaso zuen.\n2010a geroztik, Goiena.net berritua martxan da! Besteak beste, Goiena Telebista-n landutako eguneko albisteen laburpena eta bideoak ikus daitezke. Berrikuntzen artean, zorion-agurren edota sailkatuen atalak daude. Edonork bidali ditzake gainera!\nGoiena.net-ek eguneroko funtzionamenduan aldaketa sakona ekarri du lantaldera. Kazetariek, albistea jaso ahala, lehenengo Interneteko bertsiorako lantzen dute eta gero beste euskarrietarako prestatu albistea. Informazioa inork baino lehenago sarean jartzen dute kazetariek, euskara zaindu eta modu arinean erabiliz.\nMusikaren gaineko webgunea da www.danbaka.com. Bloga egiteko aukera dute Euskal Herriko musika taldeek. Bloga egin nahi duen edonork bidal dezala e-posta bat danbaka@danbaka.com helbidera.\nDebagoieneko Musika Lehiaketaren gaineko informazio guztia duzue bertan.\nDebagoieneko musika taldeen gaineko albisteak eta bideoak ere badaude. Baita Debagoienetik kanpo baina debagoiendarrei interesgarriak iruditzen zaizkien bestelako musika albisteak ere. Atari egokia hitzordu eta kontzertu ezberdinen berri izateko.\nNahi duten musika taldeek beren bloga izateko aukera dute. Musika taldeek ez dute ezer ordainduko eta webgune horretan argazkiak, abestiak mp3 formatuan eta bideoak kargatu ahal dituzte, besteak beste.\nProfesional euskaldunentzako albistegi bat da Sustatu. Ekonomia, enpresa eta kulturaren alor desberdinetan (irakaskuntza, informatika, industria, zerbitzuak...) lanean diharduten eta prestatzen ari diren gazte eta helduentzako zerbitzu bat da. Sustatu.com Goiena Komunikazio Zerbitzuak eta CodeSyntax-en esku dago. Bi enpresek kudeatzen dute.\nWeb eta e-posta bidez informazioa banatzen duen gune bat da Sustatu, eta irakurleen parte-hartzea posible egitea da bere azpiegituraren bertuteetako bat.\nWeblog bat izateaz gain, boletin elektroniko bat ere bada Sustatu. Harpidetzaren bidez, e-postaz jaso daitezke albisteak, dohainik. Kasu horretan, harpidedunak ez ditu jasotzen albiste osoak, baizik titularra eta sarrera txiki bat. Ziurtatua dago Sustatu-ko buletinen bidez ez dela birusik bidaliko.\nTeknologia berrien garaian ere, euskararen presentzia indartu eta bultzatzeak berebiziko garrantzia du. Baina, Sustatu euskara bultzatzeko ekimen bat izateaz gain, gai profesionalei zuzendutako ekimena da; hori bai, euskaraz egina irakurle euskaldunentzat.\nKomunitatea eta helburuak\nBadaude euskaldunak teknologia berrietan eta Interneteko eremuan lanean, hainbat industriatan eta alor ekonomikotan. Batzuk zuzenean euskarazko produktuekin, beste asko era askotako enpresetan hizkuntzarekin zerikusirik ez duten eginkizunetan. Jende profesional prestatua, gaztea eta euskalduna, badago. Baina ez komunitate bat, baizik eta talde sakabanatu bat.\nHauek dira Sustaturen helburuak:\n1-. Informazioaren sorkuntza eta hedapena.\n2-. Profesional euskaldunen komunitatearen trinkotzea.\nHelburu horretarako, komunitatearen partehartzea ezinbestekoa da. Sustatuko berriemaile izan daiteke irakurlea; informazio eta iritzi sortzaile bihurtu daiteke. Gainera, Sustatuko albisteak ez dira artikulu soil eta itxiak: artikuluei erantzuteko aukera du irakurleak, informazioa osatzeko, zuzentzeko, eztabaidatzeko, etab.


barren.eus - Nazioarteko Folklore Jaialdiaren astea ospatzen dihardu Haritzek, birtualki eta erakusleihoetan\nNazioarteko Folklore Jaialdiaren astea ospatzen dihardu Haritzek, birtualki eta erakusleihoetan\nArgitaratua: 2020-07-22 10:29\nBariku honetan, uztailaren 24an, ziren egitekoak Nazioarteko Folklore Jaialdiaren 34. ekitaldia, baina koronabirusaren izurriaren ondorioz bertan behera laga behar izan zuten, beste hainbat kultur eta kirol ekintzekin gertatu den moduan. Haritz dantza taldekoek, baina, bizirik mantendu nahi izan dute jaialdiaren espiritua.\nHala, astelehenetik Nazioarteko Folklore Jaialdiaren astea bizitzera gonbidatu dituzte herritarrak. Horretarako, euren sare sozialak erabili dituzte eta baita herriko hainbat erakusleiho ere. Folklore jaialditik pasa diren atzerriko dantza-taldeen ikuskizunak ikus daitezke erakusleihoetan ipini dituzten telebistetan.\nSare sozialetan bi QR kode ere ipini dituzte. Horietako batean Haritz taldekoek dantzatu dituzten Euskal Herriko probintzia desberdinetako dantzen informazioa dago eskuragarri, eta beste kodean, jaialdiaren 33 ekitaldietan etorri diren atzerriko taldeen gaineko informazioa eta argazkiak.


Berritu ala hil! - sare zabalean\nBerritu ala hil!\nsare zabalean | 2006-07-08 00:53\nJoan zen astean berrikuntzari buruz hitzegitea tokatu zitzaidan hainbat ikastetxeren aurrean eta aukera honek gai hontaz dauzkaten ideia eta iritziak nolabait organizatzera behartu ninduen. Azkenaldian, gure salbatzaile bakar moduan ageri da berrikuntza. Berritu ala hil, teknologia ala hil...nonahi entzun genitzazken esaldiak. Baina, ez dakit ba nik mezua egokiena den...batez ere, berrikuntza hitza hainbat forotan erabili ohi den esanahiarekin behintzat... Badirudi berrikuntzarako baliabideak eta denbora konkretu bat gorde beharra daukagula. Berrikuntzarako taldeak sortu eta... eutsi horri! Berritu ala hil! (kontuz, ez ahaztu horretarako 6 pertsona baino gehiagoko taldeak sortu behar direla, Euskal Herriko administrazio garrantzitsu batek horrela dio eta!)\nBaina berrikuntzaz ari garenean kontuz ibili beharra daukagu, batzuk bildurtu ere egiten ditugu eta! “hori handien esku dago...”, “guk ze berrikuntza egingo dugu ba...” hainbat aldiz entzun ditudan aitzakiak dira. Heurekin ez dihoala dirudi. Eta horren errudunak, gu geu gara, berrikuntza hitza hartu eta nonahi aho bete hortzez agertzen garenak. Oraingoan ez ordea, oraingoan ez Josu. Ez ezazu betiko adibideak jarri. Utzi berrikuntzaren paradigma bezala erabiltzen diren adibideak eta jar itzazuz hankak lur gainean. Azken finean, berdin dio berrikuntza deitu ahal izatea onartuko didaten ala ez, hobetzen lagunduko bagaitu, askeago izaten lagunduko bagaitu, inori axola al dio nola deituko dioten?\nBerrikuntza, teknologia bezala, askeago egiten lagunduko gaituen bitarteko bat bezala ulertzen dut, ez ordea helburua bera izango balitz bezala. Berrikuntza helburu den einean, berrikuntza berak esklabu bihurtuko gaitu. Esklabu garen einean, askatasuna zabaltzeko mugak besterik ez ditugu aurkituko.\nHausnarketa honen ondorio bezala, eta beti ere nire uste umilenean, erabil dezagun denbora askeago nola izan gaitezken pentsatzen, berrikuntza bakar bakarrik etorriko da eta!\naskatasuna berrikuntza teknologia zientzia


200 metrotan elurra iragarri dute gaurko eta biharko - Debagoiena - Goiena.eus\nItziar Larrañaga 2018-03-19 13:04\nGaur, astelehena, elurragatik alerta laranja aktibatuko du Segurtasun Sailak 18:00etatik aurrera. Alerta, asteartean 12:00etan kenduko da, abisu horira pasatuko delarik. Gaur gauean elur maila 200 metrotan kokatuko da eta bihar goizeko lehen orduan 100-300 metro artean egongo da, iragarpenen arabera.\nAstelehena, hilak 19\n-Alerta Laranja elurragatik barnealdean 18:00etatik gauerdia arte. Elur maila 300-500 metro inguruan kokatuko da, eta azken orduetan 200 metrora jaitsiko da. Baliteke elur-kota noizbehinka ekaitz-eremuetan beherago kokatzea. Gauean zaparrada txiki-ertainak botako ditu, ugariagoak izango dira eta sarriago botako ditu Kantauri isurialdean. Ekaitzak jo eta txingorra bota dezake.\nAurreikusitako lodierak: 5-15 cm 1000 metrora, 5-10 cm 600 metrora, 0-5 cm 200 metrora.\nAsteartea, hilak 20\n-Alerta Laranja elurragatik barnealdean gauerditik 12:00etara. Elur-kota 100-300 metro inguruan kokatuko da. Eguerdi partean 400-600 metrora igoko da. Egunaren lehenengo partean zaparrada txiki-ertainak botako ditu. Ekaitzak jo eta txingorra bota dezake.\nAurreikusitako lodierak: 5-15 cm 1000 metrora, 5-10 cm 600 metrora, 0-4 cm 200 metrora.\n-Abisu Horia elurragatik barnealdean 12:00etatik 00:00etara. Elur maila 400-600 metroren bueltan kokatuko da, eta egunaren bukaeran 200-400 metro inguruan kokatuko da. Zaparrada txikiak botako ditu, arratsaldean noizbehinka ertainak. Ekaitzak jo eta txingorra bota dezake.\nAurreikusitako lodierak: 5-10 cm 1000 metrora, 0-5 cm 600 metrora, 0-1 cm 200 metrora.\n-Abisu Horia elurragatik barnealdean 00:00etatik 12:00etara. Elur-kota 200-400 metro inguruan egongo da, eguerdian 400-600 metrora igoko da. Prezipitazio txikia egingo du han-hemenka, batez ere Kantauri isurialdean.\nAurreikusitako lodierak: 0-10 cm 1000 metrora, 0-5 cm 600 metrora, 0-1 cm 200 metrora.


Bizkaiko ingurumen boluntariotza Getxon ospatu genuen aurten ere - Eskubeltz Eskaut Taldea\nBizkaiko ingurumen boluntariotza Getxon ospatu genuen aurten ere\nEuskalerriko Eskautak Bizkaiak eta Getxoko Udalak 200 azkar eta begirale inguru parte hartuko duten ingurumen boluntariotza ekitaldia antolatu zuen. Helburua hiri-ingurunean aurki daitezkeen hainbat arazo konpontzean datza.\nEkintza honetan Bizkaiko eskaut taldeak kanpora irten nahi dira, “ekin”, ingurumenaz gozatu eta mundua aurkitu dugun baino pixka bat hobeto uzteko aprobetxatu, Bizkaiko hain garrantzitsua den tokian.\nDuele urte asko ingurumen boluntariotza ekintzak ospatzen ditugula. Ekitaldi hau Meatzaldetik Txorierrira pasa den urteak egin da, eta aurten, pasa den urtean egin zen bezala Getxon izango da.\nHemen dauzkazue zenabit argazki.\nSiguiente historia Aurten Agate Deunari goizean abestu genion\nHistoria previa En las cuevas de la Magdalena


Laurentzi Producciones - Kulturklik\nLaurentzi Producciones Bilboko ekoiztetxe bat da, 40 urte luzeko eskarmentua duten antzerkigintzako profesionalek sortua. Antzerki garaikidea egiten dugu, garrantzi handia ematen diogu alde bisualari, eta konpromisoa dugu oinarri:\nKonpromisoa arte eszenikoekin: heziketarako bokazioa dugu, eta ikusle berriak inguratu nahi ditugu, batez ere gazte jendea.\nKonpromisoa lanbidearekin: gure ekoizpenetan aktore gazteek hartzen dute parte, eta sortzaile eta antzerkigile gazteen ideiak biltzen ditugu.\nKonpromisoa jendartearekin: emoziotik abiatuta gogoeta eginarazten duten ikuskizunak eskaintzen ditugu.\nEkoiztetxea 2012an sortu zen, eta harrez gero hiru obra plazaratu ditu:\nCuarteto del Alba: Donostiako dFerian estreinatu zen 2014an, eta Cadizeko FIT Jaialdian (2014), Brasiliako Nazioarteko Antzerki Jaialdian (2014), Almagroko Antzerki Iberoarrikarraren Jaialdian (2014) eta Alcanteko Egile Garaikideen Erakustaldian antzeztu zen.\nCoordenadas: Arriaga Antzokiarekin batera ekoitzia, 2016ko azaroan estreinatu zen, eta Donostia-San Sebastian 2016 fundazioak, Victoria Eugenia Antzokiak, Gasteizko Principal Antzokiak eta Bilboko Arriaga Antzokiak sustatzen duten Antzerkigintza berriak proiektuaren parte da. dFerian erakutsi zen 2017an, baita Gasteizko Nazioarteko Antzerki Jaialdian (2017ko azaroa).\nSantxoren anaia – El hermano de Sancho: familia osoarentzako komedia bat da, eta gaztelaniaz 2017ko ekainaren 25ean estreinatu zen Alcalako Antzerki Klasikoaren Jaialdian; Alcantarako Antzerki Klasikoaren jaialdian (2017), Peñiscolakoan (2018) eta Olitekoan (2018) erakutsi izan da. Euskaraz, Donostiako Antzoki Zaharrean estreinatu zen maiatzaren 12an (2018).\nLekuaTenderia 42, 5 esk - Bilbao 48005


Lujua: 'Langile kualifikaturik ez izatea ohartarazpena da'\nAzken eguneratzea: 2015/06/05 11:44 (UTC+2)\nGarapena eta berrikuntza lehentasuntzat jotzea beharrezko jo ditu Confebaskeko presidenteak. Industria inteligente baten oinarrian ezagutza dagoela esan du.\nMiguel Angel Lujua, Confebaskeko presidentea. EFE.\nUrkullu: 'Tunelaren irteera argitzen duen itsasargia da berrikuntza'\nLehendakariak ezinbestekotzat jo du berrikuntzaren aldeko apustua\nMiguel Angel Lujua Confebaskeko presidentearen arabera, hainbat sektoretan langile kualifikatu nahikorik ez egotea "kontuan hartzeko datua da". Bere hitzetan, lan-merkatuaren etengabeko aldaketaren premietara langileak ez egokitzea ezinbestekoa da, aurrera egin nahi bada.\nBere blogean argitaratu duen artikulu batean, ikerketa, garapena eta berrikuntza lehentasuntzat jotzea eta horiek erdigunean jartzea beharrezko jo ditu. Industria inteligente baten oinarrian ezagutza dagoela esan du. Innobasque, 'Global Innovation Day' jardunaldietan hartu du parte, asteon, Lujuak.\nEuskal patronalaren buruaren arabera, pertsonak prestatu behar dira lanera sarrera errazteko eta egungo ereduari erantzuna emateko.\n"Egun, oraindik krisi garaiotan egonda, hainbat sektoretan langile kualifikaturik ez izatea edota langabeziak ikasketa maila baxuko pertsonak gehien zigortzea, kontuan hartu beharreko kontua da", esan du.\nEuskadiren "arrakasta" ekonomikoaren atzean, Lujuaren iritzian, industriaren eta berrikuntzaren alde egin den apustua dago. Horretan, euskal erakundeen lana txalotu du.


Elurtea iragarri dutenez, bando hau egiteko beharra ikusi dugu.\nBide garrantzitsuenetan elurra ez pilatzea eta horiek trafikorako irekita egotea izango da udal zerbitzuen helburu nagusia, lehentasun batzuk ezarrita.\nBizilagunek udalaren ahaleginarekin bat egin behar dute, banan-banaka lagunduz eta elkartasunak gidatuta jokatuz.\nAurreko guztia dela eta, honako gomendio hauek egiten dizkizuet:\n- Ahal den neurrian, ez da norberaren ibilgailua erabili behar; gidatzerakoan, segurtasun distantzia handitu beharko da. Gogoan izan elurrarekin gutxiago ikusten dela, eta, gelditu behar izanez gero, ez dela komeni bat-batean egitea.\n- Bide publikoetan aparkatutako ibilgailuak garajeetan gordeko dira, ahal dela.\n- Oinezkoek beti espaloitik ibili beharko dute eta arreta handiz gurutzatuko dituzte kaleak.\n- Auzo erkidegoek eta areto zein denden jabeek beren etxeen eta establezimenduen aurreko espaloi zatia garbitu beharko lukete.\n- Jabeen erkidegoek arduratu behar dute ibilgailu pribatuen zaindegietako sarbideak garbitzeaz.\n- Ibilgailuentzako pasabideak dituzten enpresa edo bestelako instalazioen titularrek horiek garbitzeaz arduratu beharko dute, bai eta beren jabegoen barruan dauden aparkalekuak edo maniobra eremuak garbitzeaz ere.\n-.Gatza nahi duenak zerbitzu anitzetako udal langileei eskatu, udal biltegian (Nagusia 34) daukagu eta.


Etxeko wifia, irekita ala itxita? Sustatu.eus - Teknologia albisteak\n2008-07-23 : 10:07\nJoxek bere etxeko wifia irekita izan du bi urtez, Jakin aldizkarian idatzi duenez. Aurten moteltasuna sentitu du, eta susmoa du bizilagun bat ari dela bertatik filmak edo musika deskargatzen:\nGure sarearen moteltasunak amorratuta, inoiz pentsatu izan dut pasahitza bat jartzea sareari, kontrolatzeko kanpoko aprobetxategiak\nBruce Schneierren iritzia\nJoxek Bruce Schneier segurtasun guruaren iritzia dakar:\n«Niretzat -dio Bruce Schneierrek- gizalege kontua da. Gonbidatuei sarbidea eskaintzea Internetera da berokuntza, argindarra edo kikara bat te bero eskaintzea bezala»\nEta Schneierren bigarren arrazoitzea segurtasunetik dator. Izan ere, ezaguna da nahiko erraza dela (dakienak noski) wifi sare batetako pasahitzaren segurtasuna apurtzea. Honela dakar Joxek Schneierrek esana:\n...baten batek baliatzen badu zure sarea zaparrada bat spam zabaltzeko, eta Ertzaintza baldin badatorkizu kontu eske, zer defentsarik hobea zure sarea irekita dagoela frogatzea baino?\nAlemaniako kasua: hobe irekita\nHau bat dator azken egunotan Alemaniatik etorri zaigun albiste batekin. Hango epaitegi batek lege hauste baten defentsarako onartu du auzipetutako pertsonak wifia irekita zuela, pasahitzik gabe, eta hori horrela izanda beste edonor izan zitekeela legea hautsi zuena, irekitako wifi hori erabilita. (Albistea: Open WiFi network viable defense against infringement charge-at least in Germany - Meneamen irakurria)\nGure lantokian ere wifia jarri genuenetik libre utzi genuen. Dena ondo joan zen denbora luzez eta bisitan zetorren jendeak zuzenean zuen wifia gurean. Alboan bulego berri bat jarri zuten eta oraindik Internetik ez zutenez, gustora utzi genien aste batzuetan gure sarea erabiltzen, eposta deskargatu eta komunikatuta egoteko.\nBaina handik denbora batetara konturatu ginen astoren bat mandoarekin ari zela, jo ta su, gure sarea erabiliz deskarga egiten. Pare bat abisu eman genion, sarea moztuz, baina azkenean ez zegoen lan egiteko modurik, eta pasahitza jarri behar izan genuen.\nOrain gure wifian sartu ahal izateko pasahitza behar duzu. Denontzat okerrago.\nNola da egoera zuenean?\n2008-07-23 : 11:06\nNire etxean itxita.\n2008-07-23 : 11:17\nNire etxean irekita daukagu.\n2008-07-23 : 11:20\nGurean FON: itxita etxekoentzat eta zatitxo bat irekita kanpokoentzat.\n2008-07-23 : 11:30\nGurean itxita ere. Etortzen denari irekitzen diot gustora, eta behin baino ez dut egin behar, baina segurtasunez itxita daukat, batipat legetik kanpo zeozer egiten badute.\nPS: Aupa captcha hori! Oso ona!\n2008-07-23 : 12:01\nTelefonicako ADSLa kontratatzean router bat bidali zidaten etxera, baina hura instrukzioekin konfiguratzen ezin asmatu. Teknikari bat etorri zen, eta buelta batzuk eman zizkion gailuari eta, azkenean, irekita utzita, konprobatu genuen ordenagailu batek baino gehiagok ondo errizibitzen zuela seinalea; eta listo, horrelaxe utzi genuen. Horrela ondo badabil, badabil eta kito. Beste kezkarik ez dut.\nGero Macbook bat erosita problemak izan genituen Mac hark ez zuelako hartzen seinalea. Mila gezur kontatu zizkidaten Applek eta Mac dendakoek, baina azkenean diagnostikoa argia zen: Macbook sorta oker bat saldu zen Espainian, wifiarekin oker zebilena. Makina hura itzuli eta dirua berreskuratu genuen, eta ez da Mac gehiago ikusiko gure etxean. Beste era bateko ordenagailuak, Windows zein Ubunturekin, ederto konektatzen dira wifi irekira orain.\nEdozein modutan gure irekitasuna ez da 24 ordukoa. Routerra itzalita dago normalean.\n2008-07-23 : 13:21\nJoxeren hitzetan hor goiko guruak esan omen duena harrigarria gertatu zait:\n"baten batek baliatzen badu zure sarea zaparrada bat spam zabaltzeko, eta Ertzaintza baldin badatorkizu kontu eske, zer defentsarik hobea zure sarea irekita dagoela frogatzea baino?"\nBat-batean pentsatuta nahikoa inozoa iruditu zait argudioa, sarea irekita bazenuen erraztasunak ematen ari baitzara spam-a zabaltzeko, eta ondorioz egin den "delituaren" errespontsabilitatea zurea ere badelako neurri batean (imprudencia con resultado de spam?). Wifia irekita edukitzea inprudentzia bat den ikusi beharko litzateke baina.\nZu atxilotzera joan diren ertzainetako batek axolagabe jokatu eta pistola komisarian dagoen gaizkile baten eskura utziko balu, eta gainera gaizkile horrek eskura jarri zaion armarekin beste 4 ertzain akabatuko balitu, pistola galdu zuen ertzainak ere esan lezake "ez, nik ez dut ezer egin, mundu guztiak daki nik pistola mostradorean uzten nuela beti edonoren esku" baina horrek gauzak OKERTU besterik ez zizkion egingo.\nNik nire routerra jarri baino lehen beste baten wifia erabiltzen nuen posta begiratzeko, nire etxean ezin zelako internet jarri.\nInternet jartzea lortu nuenean, argi neukan, wifia zabalik. Baina aste bat baino gutxiago pasa zenean, konexioaren moteltzea etorri zen, routerraren barrura sartu, transferentziak ikusi ta bertan ikusi nuen baten bat deskargatzen zebilela.\nOrain pasahitza jarrita daukat. Pena bat da, denok wifi pribatuak eukitzea, inozoak gara.\n2008-07-23 : 14:05\nUlertzen dut zure ikuspuntua, baina pistolarena ez da adibide onena. Pistola bat berez da arriskutsua, Wifi bat ez. Legegileari ere hori iruditu zitzaion, armak eramateko baimen beharra ezarri zuenean.\nKontua da Wifi sareen pasahitzek segurtasun sentsazio faltsu bat ematen dutela, ez bait da egia seguruak direnik. Nahi baduzu hemen duzu Bruce Schneierren artikulura erreferentzia:\nMy open wireless\nLas razones de Bruce Schneier para dejar su Wifi abierta (Enrique Dansen aipu eta komentarioa)\n2008-07-23 : 14:55\nBai, ados nago. Egia da tiroka hastea eta Viagra saltzeko mezuak masiboki bidaltzea ez dela gauza bera baina egia izan daiteke ere pasahitzik ez erabiltzeak (nahiz eta hauen segurtasuna oraingoz barregarria izan) SPAMa eta antzeko "delituak" oraindik gehiago errazten dituela. Pasahitza ez jartzeak erabiltzailearen (edo zergatik ez, routerra saldu dizun konpainiaren) "utzikeria" erakuts lezake zentzu batean, eta utzikeria horrek ondorioak baditu ba agian epaileren batek multa bat jarriko digu egunen batean. "Jarriko digu" diot ba, izan ere, gure etxeko wifia irekita dugulako; hori bai, ez Scheinerrek aipatzen dituen arrazoiengatik (abegikortasuna, epaiketak merkeagotzea... eta antzeko gauza arraroak) baizik eta Viagraren benetako sozializazio baten aldeko militanteak garelako eta pilula urdinaren zabalkundeari ahalik eta bide gehien ireki nahi dizkiogulako.\n2008-07-23 : 15:09\nNi Euskaltel banintz edo Telefonica, wifia pasa-hitzarekin babesten duen jendea egon dadin gurako nuke. Baina ni ez naiz ez Telefonica ez Euskaltel eta libre uzten dut etxeko wifia. Inoiz inor pasatzen badago ba deskonektatu hamar segundoan eta kito. Ulertu eragin bere doako wifia norbaitek ordaindutakoa ere badela eta errespetatzeko. Edo zu etxean ez zauden batzuetan kendu... edo jarrerarik gustukoena niretzat: jakin zeinek diharduen wifia erabiltzen eta planteatu kostoak erdibana egitea. Akaso hau errazagoa herri txikietan.\nNik amesten dut wifi-herriekin, libre eta edozein kaletan nabigatu ahal izango den herriekin. Zergatik ez? Horretarako librearen aldeko jarrera aktiboa behar...\nNik wifia itxita daukat. Eta gainera ez nago ados aipatzen den pasahitzak asmatzeko erraztasunari buruzko esaldi horrekin.\nWifi-ak ixteko sistema desberdinak daude, nagusiki bi WEP eta WPA. Frogatuta dago WEP sistema bat apurtzea erreza izan daitekeela,izatez protokoloa bera bait da ahula.\nWPA bidez itxitako sare bateko pasahitza lortzea ez da horren erreza, oso trafiko konkretua (autentifikaziioan ematen dena) harrapatu beharko litzateke, eta gero honi hiztegi bidezko eraso bat egin. Eraso mota honen aurkako babesik onena ondo eratutako (maiuskula, minuskula, karakterre arraroak, hitz edo hitz konbinazioa ez dena...) pasahitza erabiltzea da.\nHonetaz gainera baimendutako ordenagailuen zerrenda bat (whitelist) definitzen bada, kontua nahiko konplikatzen da.\nHonetaz gain wifia irekita edo itxita izateak izan dezakeen inplikazio legalei buruz ez daukat batere argi non bukatzen den bakoitzaren ardura, eta epaitegietan teknologiari buruz erakusten den ezjakintasuna dela eta, nahiago dut itxita eduki.\n2008-07-23 : 15:10\nGuri ere berdin gertatu zitzaigun. Ikastolako Wifia irekita genuen eta, gure ikastolak duen kokapena aprobetxatuz, Ordiziako herritar guztiei konexioa eskaintzea zen gure asmoa.\nBaina bakar batzuk, gure konexioak deskargak burutzeko erabiltzen hasi ziren. Horren ondorioz, gure ikastolan sekulako arazoak izaten hasi ginen eta, gogoz kontra bazen ere, pasahitzaz babestu behar izan genituen gur Wifiak.\nHori egin genuenetik, gure konexioan ez dugu inongo arazorik izan. Pena bat da horrelakoetara iritsi behar izatea batzuen jokabide makurrarengatik.\n2008-07-23 : 15:29\nOrioko kultur etxean wifi irekia jarri genuen orain dela lau-bost bat urte. Artean jende gutxik zeukan aukera bere ordenagailuan wifia erabiltzeko eta ez zen inolako problemarik sortzen: liburutegira norbait portatilarekin etortzen zenean, zuzenean konektatzen zen eta aurrera!\nOrain dela pare bat urte, ordea, jendea wifia zer den deskubritzen hasi zen eta orduan sortu zitzaizkigun arazoak: inguruko bizilagun denak hasi ziren internet osoa beren ordenagailuetara deskargatzen eta gure sarea kolapsatu egiten zen egun batean bai eta hurrengoan ere bai.\nPasahitzarekin itxi behar izan genuen gure wifia; bestela ez zegoen-eta erabiltzerik. Halaxe dago geroztik.\nSoluzio egokiena bisitarien trafikoa nolabait mugatzea iruditzen zitzaidan niri (deskarga muga batzuk jarrita edo abiadura muga batzuk ezarriz); hartara, kultur etxeko erabiltzaile 'legalen' erabilpen normala ziurtatzeko; baina kontsulta egin nuen pare bat guru-rekin eta,itxuraz, oso konplikatua zen hori, teknikoki. Gaia atera denez, galdera egiteko aprobetxatu nahi dut: benetan horren zaila da nik diodan hori egitea? Ondo ulertu badut, FONak hori egiten du, ezta?\n2008-07-23 : 15:48\n> Azkeneko Jakin aldizkarian Joxe Aranzabalek wifiaren gaia atera du. Zer komeni da, irekita ala pasahitzez itxita edukitzea? Hona hemen hausnartzeko pare bat esperientzia.\n> Gurean FON: itxita etxekoentzat eta zatitxo bat irekita kanpokoentzat.\nBeraz FON daukazu etxean? Pozten naz?\nNi iurgi naz, FONen egiten dut lan, routerren arduradun bezala. Zer moduz dabil zure fonera?\nGure ustez hori da aukerarik onena: etxeko sarea itxita (segurtasuna izateko, gauza guztiak ez doaz enkriptatuta puntatik puntara) eta beste bat izan, irekita gonbidatuentzat, gainera, konpartitutako banda zenbatekoa kontrolatu daiteke eta horrela mandoa darabiltenak ez dute konekzio pertsonala zapuzten.\n2008-07-23 : 16:26\nEgia da gaur egun wifi-en segurtasun sistema apurtzea posible dela, baina baita ere erabiltzaile guztien artean oso gutxi kapaz direla... beraz ez dut uste segurtasun sentsazioa bakarrik denik.\nGuk etxean wifia itxita daukagu.\n2008-07-23 : 17:21\nZorte handia daukagu, FON-eko bat guri erantzuteko!\nNire esperientzia FONekin etxean:\nLehenengo WRTG54-a izan nuen. Dena ondo zihoan, kable bidez lotu ahal nuelako ordenagailua eta besteentzat Wifi irekie nuelako. Gerora konturatu nintzen hainbat arazo sortzen zizkidala BitTorrent trafikoa eta Flickr-eko zenbait zerbitzarirekin adibidez. Azkenean kendu egin nuen.\nFonera txuri horietakoa erosteko ere aprobetxatu nuen, baina KK zaharra. Ez du Ethernet loturarik, eta orduan nire ordenagailurako Wifi txartela erosi behar. Bestalde, nahiko estabilitate gutxi zuen sareak (auskalo zergatik) eta hori ere azkenean kendu nuen.\nEnpresan ere saiatu ginen WRTG54 batekin sare pribatu bat sortzea, baina FON bitartez sartzen zen edonori gure barne sarera sarrera ematen genion. Azkenean kendu genuen hau ere.\nKontua da FONen oso zaila dela laguntza lortzea, eta horregatik azkenean dena kendu dugu. FON ideia ona da baina kanpotik begiratuta arazo gehiegi.\n2008-07-23 : 17:25\nWIFI sarbide bati WEP edo WPA enkriptazio sistemak ezartzeak ez dio soilik eragiten hari gabeko sarbide horretara konektatu ahal izango diren, edo ez diren, erabiltzaileei. Beste ondorio batzuk ere baditu, hemen ezer gutxi aipatu direnak. Izan ere, enkriptatu gabeko sare batean, geure banda zabalera osoa "okupatzeaz" gain, erabiltzaile arrotzek ustez pribatuak diren hainbat datu eskura ditzakete.\nJakina, hori gertatzeko, erabiltzaile "gaizto"ren batek lehenik eta behin bere begipuntuaren xedean ezarri behar du geure WIFI sarbidea, alegia, arrazoi bat edo bestearengatik "helburu" izan behar gara norbaitentzat. Eta, noski, inork esango dit bere WIFI sarbidean gora eta behera dabiltzan datuak ez direla inoren interesekoak, edo ez duela ezer izkutatzeko. Baina, nire ustez, pribatutasunari eragiten dion alderdi oso garrantzitsua da azaltzen saiatuko naizena.\nPixka bat harrituta nago "geek" komunitate euskalduna, besteren artean, biltzen duen webgune honetan WIFI ireki/itxiaren arteko eztabaidak hartu duen norabide bakarragatik. Hemen, orokorrean, WIFI sarbide irekia izateak eragin ditzakeen arazoen artean norbaitek geure banda zabalera osoa p2p sareak baliatuz okupatzea aipatu da soilik. Eta egia da hori arazoa izan daitekeela. Normalean, hala ere, arazoa sumatu bezain pronto erraz konpondu daitekeen afera da, besteak beste, aurrerantzean sarbidea pasahitzaren bidez mugatuz.\nRouterraren konfigurazioak aukera asko eskaintzen ditu. Geure sarearen erabilpen ezegokia egiten ari den konexio bat topatuz gero, makina horrek WIFIra konektatzeko darabilen Ethernet txartelaren MAC helbidea jakin baitezakegu, eta Routerraren konfigurazioaren bitartez MAC helbide hori "baneatu" dezakegu, alegia, geure WIFIra konektatzea debekatu diezaiokegu. "Legea egin bezain pronto asmatzen da tranpa", ordea, eta egia da ez dela bat ere zaila geure txartelaren MAC helbidea aldatzea, hartara, sarbideren batean ezarri diguten "betoa" saihesteko.\nBeste ustezko egoera batean, demagun CodeSyntaxekoei bere bizilagun berriekin gertatu zitzaien hori, geure routerraren konfigurazioan sartu eta MAC helbide jakin batzuk baimendu ditzakegu. Alegia, nahi adina MAC helbide ahalbidetu, nolabait, soilik MAC helbide hori duten WIFI txartelei geure Routerraren bitartez konektatzeko baimena ematea, eta beste guztiei debekatzea. Horrela, lagunak diren ordenagailu horiez gain, beste inork ezingo du konektatu geure Routerraren bitartez. Egia da, hala ere, konexioa ez bada zifratua, nahiko erraza izan daitekeela une jakin batean konektatuta dauden ordenagailuek zein MAC helbide darabilten ikusi eta geure ordenagailuari MAC helbide faltsu hori ezartzea, gero konektatu ahal izateko...\nBeste kasu batzuetan, esaterako, erabiltzaileren bat p2p sareen bitartez geure banda zabalera etengabe saturatzen ari denean eta, gainera, MAC filtroa ezarri arren hori saihesteko gaitasuna badu... bada, esango nuke p2p sare horien zerbitzarien IP helbideetarako konexioa debekatzea ere posible dela. Jakina, beti gertatzen den bezala, horrek p2p sareek darabiltzaten zerbitzari guztien zerrenda eguneratua edukitzea behartuko gaitu eta nahiko lan nekeza izan daiteke hori (agian egongo da horretan jarduten den zerbitzurik, spamerren zerrendak dauden bezala...)\nAmaitzeko, askotan, geure Routerrak DHCP eskaintza ez egitearekin soilik erabiltzaile asko eta askok ez dute IP helbidea ezartzen asmatuko, eta beraz, ez dira konektatuko. Baina dagokigun gaiari helduta, azken honek ez du garrantzia handirik. Batez ere erabiltzaile "gaizto"ren bat pribatutzat dauzkagun geure datuak "lapurtzera" gerturatzen bazaigu, suposatzekoa baita erabiltzaile horrek nolabaiteko jakituria duela eta erdibideko oztopoak alboratuko dituela.\nIzan ere, WIFI sarbidea sistema bat edo bestearekin enkriptatua izateak eta sarbidea pasahitz baten bitartez mugatzeak dituen ondorioak ez dio soilik eragiten geure hari gabeko konexioa edozein erabitzailek edo baimendutakoek soilik erabiltzeko uneari. Egia da WEP segurtasuna krakeatzea nahiko erreza omen dela, ordenagailu baten eta WIFI sarbide baten arteko datuen joan etorrian hainbat pakete "interzeptatuz". Behar adina datu bilduz gero, kraskatze programa baten bitartez WEP sistema horrek babestu nahi duen pasahitza lortzea ez da oso zaila, antza.\nNik dakidala, mementuz, WPA (ez dakit zenbagarrena, bertsio ezberdinak baitaute) da WIFI sarbidea babesteko sistemarik eraginkorrena eta sendoena, WEP ez bezala. Baina WEP edo WPA pasahitza ezartzeak ez dio eragingo, lehen esan bezala, geure Routerrera konektatu ahal izango diren edo ez diren erabiltzaileei bakarrik. Azaltzen saiatuko naiz zergatik, baina aldez aurretik aitortuko dut ez naizela aditu gai hauetan eta ziur informatikaria den beste edonork nik baino hobeto azalduko duela.\nBada, WPA edo WEP bezalako segurtasun sistemak ez erabiltzeak esan nahi du WIFI sare horretan joan etorrian dabiltzan datuak ez direla zifatuta bidaliko (guk geuk ez badugu enkriptazio sistema bat erabiltzen aldez aurretik). Eta, beraz, erabiltzaile "gaizto"ren batek datu horiek xurgatu ditzakeela. Eta zertarako nahiko luke erabiltzaile "gaizto" batek nire datu pribatuak? Nork daki, baina aukera bat denez, aukera hori azaltzea komenigarria iruditzen zait.\nDemagun WEP edo WPA bezalako zifratzeak erabiltzen ez dituen ziberkafe batean konektatu garela geure eramangarriarekin. Zer nahiago duzue, zelatatuaren edo zelatariaren papera dezkribatzea? Tira, bada ezpada ere zelatatuaren rola hartuko dut ;) Internetera konektatu naiz eta hainbat webgune bisitatu ditut: Inguruan erabiltzaile "gaizto" bat badago, eta WIFI sarera konektatua badago, oso erraz jaso ditzake, adidez, nire pantailan bistaratu ditudan webguneetako irudiak. Gutun bat idatzi dut eta e-posta bidez igorri dut. Bada, erabiltzaile "gaiztoak" gutun horretan bidali dudan testua eta irudiak bidean har ditzake eta bere ordenagailuan bistaratu nahiz gorde. Berdina gertatzen da audioa bada igortzen ari naizen datuen izaera. Eta pentsatzekoa da bideoarekin ere gertatuko dela. Messenger eta IRCetako elkarrizketak irakurtzea ere posible izango du erabiltzaile "gaiztoak". Alegia, posibe dela inork geure komunikazioetan muturra sartzea. Bisitatu ditugun guneen IP helbideak jakitea ez da bat ere zaila eta horrela beste hainbat gauza. Jakina, geure komunikazioak zein mailaraino ditugun pribatutzat edo, hobe, zein puntutaraino babestu nahi ditugun da gakoa.\nArdura ohikoena, WIFI sarbide pribatu bat dugunean, geure banda zabalera babestea izan daiteke maiz. Hori da, bederen, gehien errepikatuko den kasua. Gutxitan etorriko da norbait geure datuetan kuxkuxero, baina beste datu batzuk behar bezala babesten jakitea ere erabilgarri izan daitekeela uste dut.\nAh, eta nire etxean ez dago WIFI sarbiderik. 3G konexioa baliatzen dut normalean. Kalean, WIFI konexioa duten leku asko ezagutzen ditut. Irekia dagoenean (edo kafetegi batzuetan bezala, pasahitza eskuragarri dagoenean) konektatu ohi naiz.\n2008-07-23 : 22:29\nGeurean ere wifia irekia daukagu; inoiz sumatu dugu aurreko blokeko mutil koadrila aritzen dala gurian, portatilarekin atzera eta aurrera ibiltzen dira-ta balkoian, inoiz gure itzali diegunean. Dena dela, bakarrak dirala esango neuke, geuriaz gain beste sei wifi sare ikusten ditxugulako, baina horrek danak itxitxakuak die.\n2008-07-26 : 14:10\nInolako kontrolik gabe edonor edozer deskargatzera sartzen utzi beharrean FONera erabiltzen dut besteen sarbidea kontrolatzeko.\nHaren bidez konektatzen naiz ni ere, WPA enkriptatua ematen didan seinale pribatua erabiliz.\nFONerak, web interfazearen bidez familia edo lagun batzuei sarbidea ematea ahalbidetzen dizu: pare bat auzokori damaiet eta badakit noiz konektatzen diren baita zenbat KBko trafikoa eragiten duten. FONkideak sare ireki horretan ere pasahitza sartu eta konektatzea daukate. Informazio hori ere ikus dezaket FONen.\nGainerako ezezagunek ere, nire konexioa erabili nahi izanez gero, ordaintzea dute eta FONek diru horren erdia emango dit. Konpentsazio ona iruditzen zait.\nFON erabili nahi ez duenak ere bere trafikoa kontrola dezake, sarbide puntuan DD-WRT bezalako softwareak oso onak baitira horretarako. Lantokian hori erabiltzen dut sarbide libreko puntuak kudeatzeko, baina etxean FONek ematen dit behar dudan kontrola buruko minik gabe.\n2008-07-28 : 18:26\n> Guri ere berdin gertatu zitzaigun. Ikastolako Wifia irekita genuen eta, gure ikastolak duen kokapena aprobetxatuz, Ordiziako herritar guztiei konexioa eskaintzea zen gure asmoa.\n> Baina bakar batzuk, gure konexioak deskargak burutzeko erabiltzen hasi ziren. Horren ondorioz, gure ikastolan sekulako arazoak izaten hasi ginen eta, gogoz kontra bazen ere, pasahitzaz babestu behar izan genituen gur Wifiak.\n> Hori egin genuenetik, gure konexioan ez dugu inongo arazorik izan. Pena bat da horrelakoetara iritsi behar izatea batzuen jokabide makurrarengatik.\nGuk etxean wifia irekita dugu, uste dugulako Interneteko konexioa konpartitzea gauza ona dela eta batzutan pilo bat moteltzen zaigu baten-batek emulea jartzen duelako. Kasu horietan su-heziaren bidez mozten diogu trafikoa, eta edozein webgunera konektatzen baldin bada, oso mezu itsusia duen webgune batera bidaltzen dugu. Eta funtzionatzen du! erabiltzaileak izutu eta ez dira berriro konektatzen, agian antzeko gauza bat egin dezakezue.\n2009-02-08 : 01:24\nEztabaida honen hasieran zegoen gaietako bat konfirmatu da neurri batean. APDk errugabetzat jo du pertsona bat, bere wifia irekita zegoelako.\nNorbaitek bideo iraingarri batzuk jarri zituen YouTuben. Aurkitu dute zein IP helbidetik jarri ziren bideo horiek, eta IP horren jabe zen pertsonak wifia irekita zeukala esan zuen. Horri esker ez dute auziperatu:


Bisita MATER Euskal Arrantza Ontzi TradizionaleraHirukide | Hirukide\nBisita MATER Euskal Arrantza Ontzi Tradizionalera\nFamilia aisialdia, sin-categoria | 01 August 2018\nEzagut itzazue arrantza-tradizioaren sekretuak ur gaineko MATER museo bitxira joanda. Artisau-arrantzari eskainitako ontzi zaharra da, non euskal arrantzaleek bertan egiten zuten bizimodua, hegaluzea arrantzatzeko haien teknika selektiboa eta ontziaren berezitasunak ezagutu ahal izango dituzuen. Bisitaren baitan, hegaluze-mokadua eta txakolina eskaintzen dira.\nMATER izan zen hegaluzea arrantzatzeko eraikitako azken ontzia, 1990ean, eta bere baitan ontzi tradizionalen antzinako egitura dauka; arrantza-teknika adeitsuekin batera, Euskal Herriko itsas kulturaren adibide ezin hobea da. Ontziaren jatorrizko instalazioei eta upategiak erakusketa-gune gisa atondu izanari esker, bisitariak Kantauri itsasoko arrantzaren mundu ezezaguna ezagutu ahal izango du, eta bertatik bertarako esperientzia ahaztezina bizi.\nEdozein unetan arrantzara aterako balitz bezala kontserbatuta dagoenez, MATER bisitatzen duenak jakingo du nola bizi diren gure arrantzaleak, zein kalatara joaten diren, zein teknika baliatzen dituzten… Ontzian barrena ibilbide gidatua eginez, gure itsas historiaren zati baten berri jasoko dugu, eta orain arte izandako bilakaera zein egungo arazoak azalduko dizkigute. Ontzi barruko usain gazia arnastea edo olatuak kroskoaren kontra nola puskatzen diren sumatzea esperientzia aparta da, eta, orain, denon eskura dago.\nLekua: Arraunlari kalea z.g. 20110 Pasaia\nOrdutegia, uztaila eta abuztua\n– Asteartetik larunbatera: Txandak 11:00etatik 18:00etara.\n– Igandeak eta jaiegunak: Txandak 11:00etatik 13:00etara.\nBisita gidatuak + jolasak:\n– Asteartetik larunbatera: 18:00etatik 19:30era.\n(Hobe da erreserbatzea)\n– Bisita gidatua: 7 euro\n– Bisita gidatuak + jolasak: 9 euro\nHarremanetarako: 619 814 225. info@matermuseoa.com\nInformazio gehiago: http://www.matermuseoa.com/index.php\nhttps://hirukide.com/eu/visita-al-pesquero-vasco-tradicional-mater/https://hirukide.com/wp-content/uploads/2018/08/museo_MATER_1.jpghttps://hirukide.com/wp-content/uploads/2018/08/museo_MATER_1-300x300.jpg 2018-08-01T11:34:38+00:00 HirukideFamilia aisialdiasin-categoria\nEzagut itzazue arrantza-tradizioaren sekretuak ur gaineko MATER museo bitxira joanda. Artisau-arrantzari eskainitako ontzi zaharra da, non euskal arrantzaleek bertan egiten zuten bizimodua, hegaluzea arrantzatzeko haien teknika selektiboa eta ontziaren berezitasunak ezagutu ahal izango dituzuen. Bisitaren baitan, hegaluze-mokadua eta txakolina eskaintzen dira. MATER izan zen hegaluzea arrantzatzeko eraikitako azken ontzia, 1990ean,...


Herri burujabearen praktika | Herri burujabearen praktika – iparraldekohitza\nParisko Komunaren 150. urteurrena da aurten. Garaziko Gabiltza taldeak lan berezia darama herritarrek 72 egunez eraman esperimentazio hura aztertzeko. Parte hartu zuten euskal herritar batzuen herexak atzeman ditu. Biharko, elkarretaratzea antolatu dute Donibane Garazin, Komunaz oroitzeko.\nDuela 150 urte, 1871ko martxoaren 18tik maiatzaren 28ra, 72 egunez iraun zuen Parisko Komunak, zeina aparteko esperientzia izan baita historian. Beste hiri batzuetan izan ziren altxamenduak, baina ez Parisen gauzatu zen herritarren autoantolaketaren heinekoak. Bukaera ezaguna da: Versaillesko buruzagiek manatu errepresio odoltsua. Garazi aldeko Gabiltza biltzarrak gaia landu du azken hilabeteetan, hitzaldiak antolatuz. Bihar, Maiatzaren Lehenean, Parisko Komuna lotuko dio nazioarteko langile borroken egunari, elkarretaratzea eginez Donibane Garaziko merkatu estalian, 10:30ean.\nKomunaren alde ezberdinak aztertu dituzte Gabiltzarekin: Komunaren ekarpena antolaketa politikoaren mailan, emazteen ekintzak komuna garaian. Maiatzaren 1aren karietara, Komunaren ekintza soziala aztertuko dute, eta, hilabete hondarrean, komunarrek pairatu zuten errepresioa.\nBigarren inperiotik heldu zen orduko Parisko gobernuak abiatu prusiarren kontrako gerlaren ondotik antolatu ziren hauteskundeak. Komuna sortua zen, eta herritarren boteretzea abiatu. “Herritarren burujabetasuna zinez indarrean ezarri den lehen esperimentazio masiboa izan da”, esplikatu du Gabiltza taldeko Gorka Torrek. Epe motzean bada ere, Komuna horrek hartu erabakiak eta bideratu esperimentazioak irakaspen iturri zaizkie Gabiltzakoei. “Ikusten da hor ondoko 50 urteetan arlo sozialean garatu diren borroka nagusiak biziarazi zituztela”.\nKomunak plantan jarri zuen bere gobernua, baina betekizun berezia izan zuten auzoka antolatuak ziren eztabaida klubek. “Interesgarria da aztertzea zuzeneko demokrazia zer heinetaraino aplikatu ahal izan duten esparru horietan”, dio Torrek.\n1871ko Pasiko komunako barrikada bat\nGarai dorpeak ziren herritar xeheentzat: lanegun luzeak, pegeseria bat pagatuak, eta gosete aroak. Langile menderatu horiek parte hartu zuten zuzenki Komunan, eta beste gizarte eredu bat garatzen hasi ziren. “Langileriaren esplotazioa bukarazi nahi zuten”. Baina ez horra arteko antolaketa politikoaren ildotik. “Ez da errepublika burgesaren erreforma bat. Errepublika sozial bat plantan ezartzen hasi ziren, langileriak kudeatua”.\nEgoera politikoak —prusiarren setioa— eta ekonomiko-sozialak esplika dezake Komuna piztu zuen oldarraldi handia. “Paris, garai hartan, miseria gorrian zen; haurrek 7-8 urtetik gora jadanik lantegietan lan egiten, emazteen egoera biziki gogorra, gosetea…”.\nEmazteek azkarki parte hartu zuten eta autoantolatu ziren, Emazteen Batasuna sortuz, besteak beste. Horra arte ez zuten plaza publikoan agertzeko eskubiderik. Komunak berak segitu zuen, nolabait, bazterketa horrekin, emazteek ez baitzuten parte hartu ahal izan bozetan. Torre: “Ikusten da Komunako gobernuan zirenek segitzen zutela oraino emazteen bazterketarekin”. Salbuespenak salbuespen.\nBaina antolatu ziren. “Azpimarratzekoa da emazteen parte hartzea biziki handia izan zela. Ez esparru instituzional ofizialean, baina bai auzoetan, klubetan; biziki inplikatuak ziren elikagaien biltzeko, zaurituei artak emateko”. Ez hori bakarrik: manifestaldiak ere antolatu baitzituzten, eta barrikadetan parte hartu. “Hainbatek armak eskatu zituzten, eta nahiz eta gizon gehienek ukatu barrikadetan parte hartzea, frankok parte hartu zuten. Hor sortu zuten lehen emazte elkarte feminista”.\nKomunarren erahilketa bat, Lobau kasernan\nKristin Ross-ek, New Yorkeko (AEB) Unibertsitateko literatura irakasleak, Komunaren imajinarioa liburuan, Komunaren ikuspegi internazionalista azpimarratzen du. Herrialde anitzetako ekintzaileek parte hartu zuten, eta estatuaren kutsu nazionalista askok deitoratu. Honela dio Rossek: “[…] komuna, errepublika unibertsala hitzak —iragan nazional bati hartuak izanagatik— Komunaren laborategiak zituen ikuspegi internazionalistetan hedatzen ziren, eta baliagarriak ziren estatu burokraziaren berehala desegiteko”.\nKomunaren ondoko hamarkadetan Frantziako agintarien artean garatuko zen muturreko nazionalismoa ikusirik, Torreri aipatzekoa zaio ezaugarri hori: “Parisko komunarrek ez zuten batere ondoko urteetan sortuko zen Frantziako Estatuarekiko ikuspegia. Ez ziren borrokatzen estatu baten alde, baizik eta Frantziako herrien edo komunen konfederazio libre baten alde”.\nEuskal Herrian sortu eta Komunan parte hartu zuten hogei bat jenderen zerrenda eskuratu du Gabiltza biltzarrak. Auzitegi militarrak zigortu zituen. Aitzineko urteetan Euskal Herrian gertatu erbesteratze olde handiaren seinale. “Uholde hartan, milaka Euskal Herritar joan ziren; hainbat, Parisera bizitzerat, eta parte hartu zuten Komunan. Helburua da ezagutaraztea, arrunt gordea baita”. Jakinik anitzen izenak desagertu zirela, milaka fusilatuentzat Thiersen gobernuak ez baitzien heriotza agiririk egin ere.\nParisko Komunaren Herriko Etxeko plazako adierazpena irudikatzeko margoa\nKomunaren aroko beste oldartuak\nLorentxa Beyrie: “Ez naiz kartzelatik aterako zerbait zerotik hasteko”


Argitalpen berria: “Ideologías Lingüísticas. Práctica y teoría”\nUNESCO Etxeak azken argitalpena aurkeztu du: “Ideologías Lingüísticas”. Práctica y teoría” (Hizkuntza-ideologiak. Praktika eta teoria), eta liburu horren egileak dira Bambi B. Schieffelin, Antropologiako katedraduna New Yorkeko Unibertsitatean; Kathryn A. Woolard, Antropologiako katedraduna Kaliforniako Unibertsitatean (San Diego) eta Hizkuntza Antropologiaren Sozietatearen presidentea; eta Paul V. Kroskrity, antropologia-irakaslea eta Amerikako Indigenei buruzko Ikerketen departamentuen arteko programaren zuzendaria Kaliforniako Unibertsitatean (Los Angeles).\nLiburu hori 1998an Oxford University Press-ek argitaratutako “Language Ideologies. Practice and Theory” lanaren gaztelaniazko bertsioa da, eta Catarata argitaletxeak kaleratu du orain “Investigación y debate. Ensayos UNESCO Etxea” (Ikerketa eta eztabaida. UNESCO Etxearen saiakerak) izeneko bildumaren barruan, Bilboko Udalaren laguntzarekin.\nHizkuntza-ideologiak hizkuntzaren eta gizakien arteko elkargunearen kultura-adierazpen esplizituak edo inplizituak dira gizarte-munduan. Ideologia horiek hizkeraren egituren eta moduen arteko bitartekariak dira, eta ez dute hizkuntza soilik adierazten; aitzitik, identitatearekin, boterearekin, etikarekin, moralarekin eta epistemologiarekin lotzen dute hizkuntza. Lotura horien bidez, hizkuntzaren moduak eta erabilerak indartzen dituzte aipatutako ideologiek eta, halaber, gizarte-erakunde garrantzitsuen eta pertsonari eta komunitateari buruzko oinarrizko nozioen oinarri ere badira.\nLiburuki horretan jasotako saiakerek hizkuntzari buruzko definizioak eta ideiak aztertzen dituzte, mundu osoko hainbat eta hainbat gizarteren esparruan. Lana hiru ataletan banatzen da: “Alcance y fortaleza de las concepciones dominantes sobre el lenguaje” (Hizkuntzaren ideia nagusien garrantzia eta indarra), “Las ideologías lingüísticas en instituciones de poder” (Hizkuntza-ideologiak botere-erakundeetan) eta “Multiplicidad y controversia entre ideologías” (Ideologien arteko ugaritasuna eta eztabaida).\nLan oinarrizkoa da eta ikertzaileei zuzenduta dago; bereziki, hizkuntzaren eta kulturaren arteko loturak eta gizarte- eta kultura-esparruetan hizkera eta hizkuntza mota desberdinen erabilera interesatzen zaienei.\nCatarata argitaletxea - Ensayos UNESCO Etxea bilduma


Islandiarako bidaia proposamena « The Indezents\nIslandiarako bidaia proposamena\nIslandiarako bidaia proposamen bat (edo bi) #2\n1. Eguna: Gullni hringurinn edo Urrezko zirkulua\nLehen atalean esan nizuen moduan azken zazpi urteetan Islandiak jasan duen boom turistikoa izugarria da eta horrek, inguru turistikoenak jendez lepo egotea ekarri du. Hala ere, onartuko dizuet bertan lehen aldiz aurten egon den jendeak esan didala ez dela nik diodana bezain besterako. Hau da, jende asko dago baina ez gogaikarria izateraino. Agian nire kasuan, leku berberak inguruan inor izan gabe ezagutu izanak gaur egungo egoera gehiegizkotzat jotzera eraman nau. Gehiago aurreko esperientziarekiko alderapenagatik beraz gaur egun bertan dagoen jende kopuru objektiboagatik baino.\nEta zergatik diot hau orain? Ba Urrezko zirkulua Islandia osoko zonalderik turistikoenetako bat delako (hobe kolpea lehen egunean jaso eta hurrengo egunetan lasaitasunaz gozatu). Zirkulu hau Reykjavíketik oso gertu dago eta egun bakar batean ikusteko hainbat leku zoragarri biltzen ditu. Izenak dioen bezala, zirkulu moduko bat da eta Reykjavíketik hasi eta bertan amaitzeko modua eskaintzen du bitan leku berdinetik igaro gabe.\nEsan beharrik ez dago bai lehen txango honetan eta baita gaoinontzekoetan ere aipatuko ez ditudan leku zoragarrriak topatuko dituzuela bidean. Ez izan alper eta geratu burutik pasatzen zaizuen guztietan.\nÞingvellir Parke Nazionala\nLehen ataleko bitxikerietan aipatu nizuen moduan, Þingvellir demokrazia modernoaren jaiolekua da. 930 urtean bertan bildu ziren Islandiako biztanleak eta guztia bozka bidez erabakitzen hasi ziren (Þ ingelesera Th bezala itzultzen dute eta gure Z baten modukoa da). Lekua ez zuten ausaz aukeratu Þingvellir leku magikoa baitzen ordurako. Dakizuen bezala plaka europar eta amerikarra elkartzen dira izotz eta suaren lurraldean eta bi plaka horien arteko tartea, bi zentimetro handitzen da urtero. Bertakoek dioten moduan, hemendik milaka urtera Islandia bi irla izango dira.\nBitartean, irla eder bat izaten jarraitzen du eta hain justu bi plaka horiek talka egiten duten puntuan kokatzen dira Þingvellir eta garai bateko Alþingia. Historiaz beteriko lekua da geologikoki bitxi zein zoragarria izateaz gain eta garai bateko islandiarrak bozkatzeko elkartzen ziren lekua Islandiako bandera batek zaintzen du gau eta egun.\nBertan eta asko urrundu gabe, eliza zahar bat, etxe tipiko multzo bat eta Oxararfoss ur-jauzia dituzue. Ibilaldi polita da eta merezi du. Gainera, bertako paisajean murgiltzen hasteko leku bikaina da.\nGeysir eta Gulfoss\nÞingvelliretik atera eta aurrera jarraituta topatuko ditugu. Oso gertu daude bata bestetik eta pena merezi duten lekuak dira biak. Geysir, ondo pentsatu duzuen moduan geiser bat da. Islandia, dagoeneko ondo dakizuen moduan sumendi lurraldea da eta aireportutik Reykjavíkera bidean ziur kea ikusiko duzuela behin baino gehiagotan lurretik ateratzen. Magmak zirrizkuak bilatzen ditu lur azpitik ateratzeko eta lortzen duen lekuetan halako parajeak sortzen dira (batzuk besteak baino martzianoagoak ikusiko duzue). Hala ere, nahiz eta leku askotan ur gris lodi bat borborka ikusiko duzuen, ez omen da hain ohikoa geiserrak sortzea. Nik dakidala hauxe da Islandia osoko bakarra. Gutxi gorabehera pare bat minuturo lehertzen da eta zerbait esaterarren nahiko barregarria da beste 100-200 pertsonarekin batera noiz lehertuko zain egotea (guztiok kamera eskuan eta tonto aurpegiarekin). Aurten bertan izan ginenean izugarrizko zaparrada ari zen erortzen eta ezin izan nuen fundamentuzko bideo edo argazkirik atera. Horregatik, saretik lapurtu dut hau.\nArgazkia: Jean-Pierre Lavoie\nGulfoss ur-jauzia ikaragarria da, sinestezina, txundigarria (foss hitz amaierak ur-jauzia esan nahi du). Natura zein handia den kontziente izatera eramaten zaituen horietako leku bat. Gogoan dut lehen egunetan errepide bazter guztietan geratzen ginela mendi, laku, erreka edo edozein ur-jauziren parean lekuaz gozatu eta argazki bat ateratzeko. Gulfoss ikusi ostean ordea, bisitariaren exijentzia mailak gora egiten du eta errepide bazterreko geldialdiak gutxitu egiten dira.\nEsan bezala, ur-jauzi bat da baina Islandian sekula izan ez bazarete ziur beste ur-jauzi mota bat duzuela buruan. Txikiagoa ziur eta ur gutxiagorekin are ziurrago. Behin baino gehiagotan aipatu dizuedan boom turistikoa nabarmen ikusten da Gulfoss inguruan gainera garai batean parking txiki bat zegoen lekuan parking berriak agertu baitira. Horretaz gain, ur-jauziaz gozatzeko ibilbidea ere zainduagoa dago. Leku ezberdinetatik Gulfoss ikusteko aukera eskaintzen du gaur egun eta merezi du ibilbidea osorik egiteka.\nGeysir eta Gulfoss ingurutik hegoaldera jarraitu eta Reykjavik bidean Kerið topatuko duzue. Kerið lur gorriz inguratuta dagoen eta ur berdez beteriko krater bat da. Lehen egunetan ikusteko leku ederra da Islandiako paisajearen bakartasunaz kontziente izaten hasteko balio baitu. Hau ere nola ez, lur azpiko magma santuak sortutako elementu geografiko bat da. lehen aldiz bertan izan nintzenean autoa errepide alboan utzi eta oinez igotzen zinen. Gaur egun parking bat jarrri dute eta sarrera ordaindu behar da. Sarrera 400 krona dira eta hori hiru euro inguru. Erreferentzi hori bidaia osoan zehar erabili genuen prezioak gurera itzuli ahal izateko.\nHellisheiðarvirkjuneko Energia Geotermiko Zentrala\nAurrera jarraitu eta Reykjavikera iritsi baino lehenago topatuko duzue. Esan bezala Islandia sumendi lurraldea da, plakek talka egiten dute bertan eta horrek paisaje zein lurralde oso berezi bat eman die. Ondo baliatu dute gainera eta gaur egun erabiltzen duten energiaren %99,9a lurretik ateratzen dute. Horrek energia ia guztia bertan sortzea ekarri du eta ur beroa adibidez oso oso merkea da islandiarrentzat (hotza debaldekoa da eta ulertuko duzue zergaitik bertan egun batzuk igarotzean).\nIslandiarrek oso barneratua duten zerbait da energia geotermikoaren erabilera eta ingurunearekiko oso arduratsuak dira. Horregatik eta herrialdea hobeto ezagutzeko oso gomendagarria da zentral honetako museoan sartu eta nola funtzionatzen duen ikustea. Energiaren sorkuntzaz gain, irlaren geologia eta historiaren inguruko hainbat datu ezagutu ahal izango dituzue bertan.\nLaugardalslaug igerileku termal publikoak\nEta egun osoko txango baten ostean zer hobeto Islandiako bainu termal famatuak ezagutzea baino? Laugardalslaug igerilekuak Sundlaugavegur kalean daude Reykjavíkeko kirol eremuaren alboan. Igerileku publikoak dira eta hauek ere lurretik ateratako energiarekin berotzen dituzte. Euskal igerileku batekin alderatuta merkeak dira. Guk 7 euro inguru ordaindu genituen Beasaingoetan sartzeko 11 euro pasatxo ordaindu behar direnean (gurean baino merkeagoak diren gauza bakarra dira igerilu publikoak). Hala ere, aipatuko dizuet duela zazpi urte euro inguru ordaindu nuela sartzeagatik. Esan zigutenagatik, prezio igoera turista ardura zein errespetugabeen olatua gelditzeko neurri bat izan zen.\nEremu ikaragarri handia da eta gune ezberdinak ditu. Ur epeleko igerileku olinpiko bat, lasai egon edo jolaserako erabiltzen duten sakonera txikiko igerileku bat (haurrentzat jolasez betea eta txirrista zoragarri bat duena), ur beroko helduentzako igerileku txiki bat, 38, 40, 42 eta 44 gradutako putzu bana eta 0 gradutik gertu dabilen putzu txiki bat.\nLagun islandiar batek esan zigun moduan, Islandiako plazak igerilekuak dira. Urtean zehar hotza egiten du eta eguraldiak ez du laguntzen beraz jendea igerilekuetan elkartzen da lanetik irtetean gu tabernetan bezala.\nThis entry was posted in Bidaiak,Islandiarako bidaia proposamena and tagged Iceland,islandia.\nPosted on 2018/01/16 Updated on 2018/01/16\nBigarren aldiz izan naiz Islandian uda honetan eta esan dezaket lehen bidaiak utzitako arantza kentzeko aukera izan dudala bigarren aukera honetan. 2010ean joan nintzen lehen aldiz eta orduan bakarrik egin nuen bidaia. Bakarrik bidaiatzeak gauza on asko ditu baina ekonomikoki ez du ahalbideratzen auto bat alokatzea. Eta ahalbideratuko balu ere ez dakit oso gomendagarria izango litzatekeen, bakarrik auto batean joateak bakarrik bidaiatzearen gauza on gehienak baztertzen baititu. Bi lagun joatean autoa alokatu ahal izan dugu eta horrek askatasun osoa eskaini digu nahi genuena ikusi, nahi genuen lekuan geratu eta guk nahi bezala ibiltzeko.\nHala ere, ez naiz etorri blogera bakarrik edo lagunekin bidaiatzearen alde eta kontrako argudioak ematera. Helburua bi bidaia hauek eman dizkidaten bizipen eta esperientziak Islandiara bidaiatzeko gida batean gorpuztea izan da. Ez dut uste beste edozein gidatan topatuko duzuenaz gain beste ezer topatuko duzuenik bertan baina su eta izotzaren irlara animatuko bazina, bertan egin ahal izango zenituzkeen bi ibilbide proposamen topatuko dituzu bertan. Bertan ikasitakotik, bertako lagunek kontatutakotik eta hainbat gida eta liburutan irakurritakotik sortutako gida xume bat. Nahiz eta Euskal Herrian jaio eta bizi, lurralde zoragarri hartaz maiteminduta bizi den batek munduko ilusio guztiarekin idatzitako igida bat. Animatzen?\nBidaia proposamenekin hasi aurretik irla ezagutzeko modu edo bertara joateko motibazio ezberdinen inguruan aritu nahiko nuke.\nBakarrik: Bakarrik joateko leku egokia da Islandia. Bertan topatuko dituzun arrisku bakarrak naturaren eskutik datoz eta arriskuko jarduerak egitera ez bazoaz (izotzetan eskalatu, glaziarrak zeharkatu edo arrisku kirolak orokorrean) azti ibili eta itsaslabar batetik jauzi ez egitearekin nahikoa da.\nBakarrik joanez gero bi aukera dituzu irla ezagutzeko (autoa alokatzen ez baduzu). Lehena zonaldetik zonaldera autobusez mugitzea da. Duela zazpi urte baina askoz linea gehiago daude eta ia egunero beraz aukera hoberena izan liteke duzun aurrekontuaren arabera. Lehen aldiz esango dizuet eta uste dut askotan errepikatu behar dudala: Islandia oso garestia da, oso.\nHala ere, lineako autobus hauek ez dira hain garestiak. Arazoa da autobus horiek hiri edo herri batera eramango zaituztela eta zonalde berri horretan ikusi beharreko gauzak ikusteko, beste autobus batzuk hartu beharko dituzula eta hauek bai, oso garestiak izaten dira (bidaia antolatuak dira ia).\nBakarrik bidaiatzeko bigarren modua auto-stopa da. Islandiarrek ohitura handia dute auto-stopa egiteko eta ohitura handia dute baita ere, auto-stopa egiten duen jendea hartzeko. Azken urteetan ordea, turismoaren booma ikaragarria izan da Islandian eta leku guztietan bezala, lehen bitxia zen moduan kanpoko norbait bertan ikustea, dagoeneko eguneroko kontua bilakatu da. Hori dela eta, ez omen dute lehengo maiztasunarekin auto-stopistarik hartzen. Hala ere, turistek baino gehiago hartuko zaituzte bertakoek.\nLo egiteko ere aukera ezberdinak dituzue baina merkeena Hostel international aterpetxeak dira (honek bakarrik edo lagunekin joateko balio du). Webgunean ikusi dezakezuen moduan irla osoan zehar daude eta Islandian hotel edo ostatuen prezioekin alderatuta oso ekonomikoak dira. Sukalde komunak dituzte eta horrek ere asko laguntzen du bidaiaren aurrekontua jaisterako orduan. Hori bai, udan topera izaten dira beraz zuen aukera hori bada komenigarria da aurretik hartzea (otsail eta martxo artean ahal bada). Gainera, nazioarteko aterpezale txartelarekin %15eko deskontua izango duzu guztietan.\nBeste aukera bat nola ez, kanpin dendak dira eta egia esan leku askotan ikusi ditugu bai kanpinak baina baita denda jartzeko atondutako debaldeko zelaiak ere. Hori bai, ez joan Islandiara Quechua ziztrin batekin mesedez. Edozein fiordotan agertuko zara haize apur bat egiten duen lehen gauean.\nReykjavík City Hosteleko sukaldea (Argazkia: Booking)\nLagunekin: Autoa, zalantzarik gabe. Autoen alokairua oso garestia da baina merezi du diru hori aurretik xahutu eta irla askatasun osoz ezagutzeak. Gasolina ere ez da merkea (1,5 euro inguru litroa uda honetan) eta egia esan, hortxe joan zaigu gastatu dugun diruaren zatirik handiena.\nDuela zazpi urte 4×4 autoak alokatzea gomendatzen zuten bai ala bai. Islandia 1 errepide nagusiak zeharkatzen du baina behin hortik aterata mendi bideak ziren gehienak. Eta ez dira hemengoak bezalako mendi bideak, auto txiki batekin ezinezkoa zen hortik igarotzea. Gauzak asko aldatu dira ordea eta gaur egun auto txiki batekin ia edozein lekutara iritsi zaitezke. Bide guztiak ez daude asfaltatuak baina gainontzekoen gehiengoa gravel road (txintxor bideak) dira. Auto txiki batekin arazorik gabe sartu zaitezke bide horietan baina ez, zenbakiaren aurretik F hizkia dutenetan. Horietarako bai, 4x4a behar duzu baina kasu egin, ez du merezi. Behin bakarrik gertatu zaigu 17 egunetan joan nahi genuen bide batera iristeko F errepide bat igaro behar izatea (eta 6.000 kilometro egin dizkiogu gure Chevrolet Spark txikiari). Dirua sobran baduzu, hartu 4x4a lasai. Beste hainbat turistekin lehian sartuko zara ea norena den handiagoa. Gaur egun ez zait beste arrazoi bat bururatzen 4×4 edo bigfoot bat alokatzeko.\nHala ere, bada beste aukera bat auto txiki edo 4x4ez haratago eta hori furgoneta edo autokarabanak dira. Modalitate honetan lotarako lekuak hartzea saihesten duzu eta egia esan leku ugari ikusi ditugu zonalde guztietan traste hauek utzi eta bertan lo egiteko. Aurrekontu eta gustu kontuak berriz.\nBidaia antolatua: Horrelakoak ere badira eta makina bat ikusi ditugu. Aukera bat da, zure kontu.\nEz naiz motibazio transzendentalez ari, zure burua ezagutzera edo gaizki amaitu den harreman bat ahaztera bazoaz zure kontua da. Bidaia lurraldea eta bertako kultura ezagutzeko soilik egin nahi duzun edo beste zaletasun batek bultzatuta abiatu zaren da kontua. Arrantzale asko ikusi dugu bertan eta oso ohikoa omen da su eta izotzaren lurraldera ekintza hori zutabe nagusi moduan joatea. Horretaz gain, moto dezente ere ikusi ditugu. Gaur egungo errepideekin aukera polit bat izan liteke motozalea bazara.\nKlasikoetan klasikoa ordea bizikleta da. Jende asko eta asko ikusi nuen bizikletan irla zeharkatzen duela zazpi urte eta are gehiago aurten. Pertsonalki oso gogorra iruditzen zait eguraldiagatik gehienbat baina tira, zuk zeuk ikusi.\nBeste motibazio bat mendizaletasuna izan liteke. Ez dago ikaragarri mendi alturik Islandian (altuena Vatnajökull glaziarreko Hvannadalshnúkur da eta 2.110 metro ditu) baina kilometro gutxi eginda leku ikaragarriak ikusi daitezke. Hala ere, azken urteetan turismo boomarekin batera mendi istripuek gora egin dute eta bidaia mota hau egin nahi izanez gero, gida bat kontratatzea gomendatzen/derrigortzen dute. Mendizale esperimentatu askok izan dituzte istripuak gertutasunak ematen duen konfidantzaren erruz nahiz bertakoek behin eta berriz errepikatzen duten ez direla altuera askoko lekuak izango, baina arriskuak izan badirela eta beste leku batzuetan daudenen ezberdinak direla (sumendiak, glaziarrak, ura etab).\nHasieran esan dizuedan moduan bi bidaia proposamen egingo dizkizuet. Lehena, 2017ko udan guk egin dugunaren antzeko zerbait izango da. Nola ez, guk gaizki edo ez hain ondo egin ditugun gauzak aldatu edo konponduz (zerbaitetarako balio behar du esperientziak ala?). Lehen proposamen hau 18 eguneko bidaia baterako izango da eta bigarrena, 7 eguneko bidaia baterako. Ez daukat esan beharrik behin joanda merezi duela 18-20 egun hartzeak baina pertsona bakoitza, mundu bat da.\nGidaren bizkarrezurra 18 eguneko bidaia izango da eta bertan, gorriz agertuko dira 7 eguneko bidaiarako aukeratzen ditudan txangoak. Nola ez, berriz errepikatu dizuet txango hauek nire aukera pertsonala direla. Bidaia honetako motibazioa bakarra irla zoragarri hau ezagutu eta bertako kulturan apur bat murgiltzea duen batek eginiko aukeraketa. Beste zaletasun batek eramaten bazaitu bertara, hau ez da zure gida. Nahiz eta ziur baliagarri egingo zaizkizun hainbat datu edo proposamen.\nHasi aurretik, Islandiaren inguruko datu edo bitxikeria batzuk bota nahiko nizkizueke. Adibidez, islandiarrek Island esaten diotela. “Is” horrek izotza esan nahi du eta norvegiarrek jarri zioten kolonizatu zutenean (hortik Iceland ingelesa). Gorago aldiz, Groenland topatu zuten eta “Groen” horrek, berdea esan nahi du. Horrek ez du esan nahi bikingoek oso umore fina dutenik (edo bai), izen aukeraketa horrek bere zentzua baitu. Islandia kolonizatua zegoen daoeneko baina Groenlandia hutsik zegoen. Gauzak horrela, kolonoak bertara animatzeko “Groen” hori jarri zioten aurretik. Bai, engainatu egin zituzten.\nIslandia Norvegiako erregeen esku egon zen urteetan zehar baina 1262an Kalmarreko Batasunean sartu ziren Suedia eta garai hartan iparraldeko potentzia nagusi zen Danimarkarekin batera. Gerora, Danimarkaren menpe egon zen 1944an Alemania naziak Danimarka hartu eta Alþingiak Islandiar errepublika aldarrikatu eta independentzia lortu zuten arte.\nEta zer da Alþingia galdetuko duzue? Ba 930ean gaur egun Þingvellirreko Parke Nazionala denean sortu zuten Islandiako parlamentua da. Bertan elkartu ziren lehen aldiz garaiko islandiarrak lege eta proposamenak guztien artean eztabaidatu eta erabakitzeko (esan gero bikingoak basati hutsak zirela…). Islandiarrek harrotasun osoz esaten duten moduan, bertan jaio zen demokrazia modernoa.\nHizkuntzari dagokionean Islandiarra hitz egiten dute. Hizkuntza eskandinaviarra da Norvegiarra, Daniarra edo Suediarra bezala baina lauen artean, ezberdinena da. Eta ezberdinena da, mendeetan zehar gutxien aldatu dena delako. Bertakoek esaten zigutenez, norvegiar bat eta suediar bat elkar ulertu daitezke espainiar bat eta italiar bat elkar ulertu daitezkeen moduan baina islandiarrari ulertzea gehiago kostatzen zaie. Arrazoia sinplea da. Islandia irla urrun bat da eta gainontzeko hizkuntza europarren kutsadura gutxiago izan du mendeetan zehar. Bertakoek harrotasunez esaten duten beste gauza bat, beraien hizkuntza garai bateko bikingoek hitz egiten zutenetik gertuen dagoena dela da. Badute beraz euskaldunok izan dezakegun hizkuntza propioaren harrotasuna eta gu bezala, arraroa badirudi ere, bere etorkizunaz beldur dira. Ingelesak indar asko du irlan eta herririk txiki zein hurrunenean ere edonork daki moldatzeko lain ingelesez hitz egiten. Kanpotik begiratuta eta gure egoeratik barregarria ere badirudi beldur horrek. Islandian islandiarra da hizkuntza ofizial bakarra eta horrek segurtasuna eman beharko lioke hizkuntzari etorkizunera begira. Hala ere, badituzte bere errezeloak eta zerbaitegatik izango da. Gogoratu 330.000 pertsona besterik ez direla bizi bertan eta kopuru horrekin kultur ekoizpenetan potentzia bat izatetik urrun dagoela islandiarra. Errealitate horrek kulturaren portzentaje handi bat ingelesez kontsumitzea dakar eta hortik islandiarren beldurrak.\nHizkuntza polita da belarrira islandiarra eta beste hizkuntza batzuk hitz egiten ditugunontzat hots ezezagunak ditu. Bitxikeria moduan eta supermerkatuan ondo geratzeko, hiztegi txiki bat prestatu dizuet bidaiari ekin aurretik:\nKaixo: Halló edo hæ (Hæ hori ingeleseko Hi baten moduan ahoskazten da ia-ia)\nEskerrik asko: Takk\nBai: Já (Jau esaten dute, hor ikusten da benetako islandiarra zein den)\nEgunon: Góðan daginn (ð hori gure d-a bezala ahoskatzen da)\nArratsaldeon: Gott kvöld\nGabon: Góða nótt\nEta konfidantz asko baduzue zuen buruan hurengo hau aurrekoen ostean jartzeko… Ene lagun: Vinur minn\nBitxikeriekin amaitzeko esango dizuet Islandiako txanpona Krona islandiarra dela eta gaur egun (2017ko iraila) krona bat 0,00788 euro direla. Hala ere oso diru gutxi ikusten da kalean jende guztiak txartela erabiltzen duelako. Gauza guztietarako, baita kafe madarikatu bat ordaintzeko ere. Gogoan dut joan nintzen lehen aldian gaizki begiratu nindutela supermerkatu pare batean diruarekin ordaintzeagatik . “Orain zure erruz bankura joan behar dut etxera joan beharrean” zioen begirada hark.\nBa horrelaxe amaitzen dira bitxikeriak eta hasten da bidaia. Prest maleta eta zakua? Bagoatz!


Malguki baten konstante elastikoa neurtzea\nFisikako laborategian ohizko praktika bat izaten da malguki baten konstantea neurtzea. Hemen praktika horien simulazioak egingo dira, eta ohizko bi prozedura ezberdinak erabilita:\nMalguki bat tiratu edo zapaldu nahi bada (x distantzia bere oreka posizioarekiko) malgukiari egin behar zaion indarra x desplazamenduaren proportzionala da.\nProportzionaltasun konstantea, k alegia, malgukiaren berezko ezaugarria da.\nLege horri Hooke-ren legea deritzo.\nMalgukiaren k konstantea neurtzeko, zenbait F indar ezberdin aplikatu eta dagozkien deformazioak neurtu behar dira (neurketa bakar batekin ere egin daiteke baina zorizko errore esperimentalek garrantzi handi samarra izan dezakete, beraz, hobe neurketa-multzo bat egitea).\nArdatz bertikalean F indarra (N-etan).\nArdatz horizontalean x deformazioa (m-tan).\nDatu "esperimentalak" adierazi eta, F=k·x , zuzen baten ekuazioa denez, zuzenaren malda malgukiaren k konstantea da.\nBerria botoia sakatzen denean, programa interaktiboak ezkutuan zorizko zenbaki bat asmatzen du malgukiaren konstantetzat. "Esperimentua" burutu behar dugu konstantearen zenbakizko balio hori neurtzeko.\nMalgukiaren muturrean pisuak eskegitzen dira, 50 g bakoitzak, banan-banan eta malgukiaren x luzapena neurtu behar da.\nPisuaren balioa gramotan dugunez, Newton-etara pasatzeko 0.0098 faktoreaz bidertu behar da, eta x deformazioa zentimetrotan dugunez metrotan adierazi. Datu-bikoteak (x, F) applet-aren ezkerraldeko testu-zutabean idatzita agertzen dira.\nDatu-bikote nahikoa dagoenean Grafikoa botoia sakatu, zuzena irudikatzen da eta bere malda zenbakiz eman. Horixe da malgukiaren konstantea N/m unitateetan.\nPisua saguarekin eraman malgukiaren muturrera. Ezkerreko botoiaz heldu, eraman eta eskegitzeko askatu. Pisuak bata bestearen azpian eskegitzen dira.\nMalguki baten muturrean m masa lotu eta alde batera desplazatzen bada, malgukiak F indarra egingo dio masari: desplazamenduaren proportzionala eta aurkakoa.\nDesplazamendua neurtu behar da malgukiaren berezko oreka posizioarekiko. Malgukia zapalduta badago (x<0) eskumarantz bultzatzen dio partikulari eta malgukia luzatuta badago (x>0) ezkerrerantz tiratzen dio partikulari.\nMalgukia luzatu edo zapaltzen badugu eta aske uzten badugu, partikula oszilatzen hasiko da. Oszilazio horien periodoa neurtuz malgukiaren konstantea kalkula daiteke.\nNewton-en bigarren legea aplikatuz partikulari:\nEkuazio hori Higidura Harmoniko Sinplearen ekuazioa da, eta bere maiztasun angeluarra:\nw 2=k/m beraz, periodoa\nPartikularen x posizioa denboraren menpe adieraz daiteke, honelako funtzioaz:\nx=A·sin(w ·t+j )\nA eta j konstanteak dira eta hasierako baldintzen araberakoak: hasierako posizioa eta hasierako abiaduraren menpekoak.\nPartikularen x posizioa denborarekiko deribatuz, v abiadura lortzen da denboraren menpe.\nv=A·w ·cos(w ·t+j )\nEta partikularen v abiadura denborarekiko deribatuz, a azelerazioa lortzen da denboraren menpe.\na= -A·w2·sin(w ·t+j )= -w 2·x\nAzken ekuazio hori, berriz ere partikularen higidura-ekuazioa da, izan ere, abiatu garenekoa.\nMalgukian metatutako energia\nMalgukiak egiten duen indarra, F= -kx , kontserbakorra da eta honako energia potentzial hau dagokio:\nEnergia mekanikoa konstante mantentzen da:\nEgiaztatze gisa, ekuazio horretan x eta v ordezkatzen badira, biak denboraren menpe, konklusio bera lortzen da: energia mekanikoa denboraren independentea dela, beraz konstantea.\nHigidura Harmoniko Sinplearen atalean zehazkiago aztertzen da partikula baten mugimendu orokorra honelako energia potentzial baten eraginpean: kx2/2\nMalgukiaren konstantea neurtzea\nOszilazioen P periodoaren formula gogora ekarri eta berridatziz erlazio lineala lor daiteke:\nEta grafikoki adierazten bada:\nArdatz bertikalean: P2/(4p2) (10-3 s2-tan),\nArdatz horizontalean m·0.05 (kg-tan) (50 gr-ko pisuak direlako).\nDatu "esperimentalak" adierazi eta, zuzen baten ekuazioa denez, zuzenaren malda 1/k da, alegia, malgukiaren k konstantearen alderantzizkoa.\nSaguaz malgukiaren muturrean pisu bat eskegitzen da, 50 g-koa, eta Hasi botoia sakatu. Sistema (pisua eta malgukia) oszilatzen hasten da.\nKronometroaz oszilazioen periodoa neurtu behar da, baina oszilazio bakarra neurtu beharrean, errazago eta zehatzagoa da bost oszilazio neurtzea eta gero bostez zatitzea. Abiatu botoia sakatzean kronometroa denbora zenbatzen hasten da, eta Gelditu botoiaz, botoi bera berriz ere, kronometroa gelditzen da.\nPisu gehiago eskegi daitezke malgukitik, eta prozedura osoa errepikatu bost oszilazio neurtuz.\nApplet-aren ezkerraldean, datu "esperimentalak" idatzita agertzen dira: m masa (kg-tan) eta bost periodoen iraupena 5·P (segundotan). Datu-bikote nahikoa dagoenean Grafikoa botoia sakatu, zuzena irudikatzen da eta bere malda zenbakiz eman (hobe esanda, 1/malda). Horixe da malgukiaren konstantea N/m unitateetan.


Buru Osasunaren definizio berria | AGIFES\nMezu hau zuretzat da, guztiontzat…\nImajina dezakezu guztiok goza dezakegula Buru Osasunaz?\nEgia esan, Buru Osasuna ez da berezkoa dugun ezaugarri bat. Denok zaindu eta landu behar dugu, eta are gehiago garaiotan...\nBuru Osasuna pauso, helmuga eta keinu txikien bidea da guretzat.\nJakin nahi al duzu nola ulertzen dugun Buru Osasuna? Ikus ezazu bideo hau!\nGuztiontzat baliagarria den eta denon eskura dagoen Buru Osasuna...\nOsasunaren Munduko Erakundeak onartzen duenez, ez dago Buru Osasunaren definizio ofizialik. Ezberdintasun kulturalen, ikuspegi subjektiboen eta teoria profesionalen araberako interpretazio ugari daude.\nHala ere, teorikoek bat egiten dute puntu jakin batean: aitortzen dute “buru osasuna” eta “buru gaixotasuna” ez direla kontrako kontzeptuak. Hau da, buru nahasmendu jakinik ez edukitzeak ez digu bizi-kalitate ona izatea ziurtatzen. Eta alderantziz, buru gaixotasunen bat edukitzek ez du eragozpena izan beharrik bizi-kalitate egoki batez gozatu ahal izateko.\nBeraz, ikus dezakegu Buru Osasuna guztioi eragiten digun gaia dela. Eta guztioi komeni zaigula zaintzea, diagnostikoren bat eduki ala ez. Horregatik, Buru Osasunaren definizio berria sortzera animatu gara Agifesen. Eguneroko aurrerapauso txikiak nabarmendu nahi ditugu eta, horretarako, guztiontzat baliagarria izan daitekeen ikuspegia proposatzen dugu.\nBuru Osasunaren ikuspegi hau proposatzen dizugu:\nImajinatu Buru Osasuna, helmuga beharrean, bidea dela. Imajinatu bizitzarekiko jarrera jakin bat dela. Egunetik egunera hobetzeko borondatea, hobeto sentitzeko gogoa, gure zailtasunak gaindituz.\nImajinatu Buru Osasuna gure pentsamenduak zaintzea dela, geure buruari min ez emateko. Imajinatu eguneroko plazer txikiak disfrutatzea dela.\nImajinatu Buru Osasuna dela gure bizitzako hainbat momentu partekatzea, eta bakardadean ezin gaitezkeela hazi jakitea.\nImajinatu Buru Osasuna dela inguruko pertsonei entzutea, euren mina ulertzen saiatzea eta, besterik gabe, beren ondoan egotea.\nEdozein pauso, txikiena izanda ere, aurrerapausoa da. Eta norberari edo gainontzekoei eskaintzen dizkiegun keinu txiki horiek hobeto bizitzen laguntzen digute.\nIMAJINATU BURU OSASUNA GUZTION ESKURA.


Emakume eta Neska Zientzialarien eguna ospatuko da Bilbon - Deia\ndeia.eus 09.02.2021 | 17:14\nEmakume eta Neska Zientzialarien egunaren kartela. Bilboko Udala\nEmakume eta Neska Zientzialarien egunaren kartela.\nBILBO. Datorren ostegunean, otsailak 11, Emakume eta Neska Zientzialarien eguna ospatuko da mundu osoan. Hori dela eta, Deustu eta San Inazioko hamabi dendek egitarau berezia prestatuko dute, Bilboko Udalak martxan jarritako #ErakusleihoakO11 egitasmoaren barruan.\nEkimen hau Bizilabe Bilbao, 10 eta 19 urte arteko gazteentzako zientzia- eta teknologia-ekintzak egiteko aisialdi-eskaintzaren baitan kokatzen da.\nEmakume eta Neska Zientzialarien Nazioarteko Egunarekin batera, erakusleihoak apainduko dituzte hamabi saltokik. Establezimendu bakoitza emakume zientzialari bati eskainiko zaio, eta zientzialariaren ilustrazioa eta informazioa erakutsiko dira bertan. Guztira 12 emakume omenduko dira. Gainera, zientzialariaren ikerketan inspiratuta apainduko da erakusleihoa. Horrela, merkatariak emakume zientzialarien bizitzaren eta lanaren dibulgatzaile bihurtuko dira, eta, gainera, emakumeek zientziari egin dioten ekarpena ikusarazten lagunduko dute. Horretarako, besteak beste, komertzio hauetan hainbat eskuorri banatuko dira, emakumeen ilustrazio eta aurkikuntzen laburpenekin.\nHauexek dira #ErakusleihoakO11 ekimenean parte hartuko duten saltokiak:\nDecoración e Interiorismo Julio Aristin (Blas de Otero, 9) – Eunice Foote, klimatologoa\nFlores Rementeria, S.L. (Erdikoetxe, 1) – Williamina Fleming, astronomoa\nteMIMO Centro de Día (Plaza San Pedro, 3) – Nettie Stevens, Genetikari\nFarmacia M.A.Linaza Peña (Heliodoro de la Torre, 11) – Gertrude Belle Elion, Biokimika eta Farmakologoa, Fisiologian eta Medikuntzan Nobel Saria\nCentro Visual Argia (Avda. Madariaga, 37) – Miriam Rothschild, entomologoa\nFarmacia Zubiri Zuaznabar (Avda. Madariaga, 35) – Dorothy Crowfoot, kimikaria, Kimikan Nobel Saria\nDeustuko Liburudenda (Plaza San Pedro, 4) – Mary Somerville, matematikaria eta zientzilaria\nSalon Stilo21 Peluqueria (Avda. Madariaga, 23) – Jocelyn Bell Burnell, astrofisikoa\nFarmacia Arilla Zamora (Calle Blas de Otero, 32) – Barbara McClintock, ikerlaria, Medikuntzan Nobel Saria\nAfede (Blas de Otero, 2) – Poppy Northcutt, matematikaria eta NASAko e ingeniaria\nFarmacia Inma Ilabarrieta (Blas de Otero, 51) – Berenice Abbott, zientzilaria eta dokumetal argazkilaria\nPsikolan (Luis Power, 4) – Marie Tharp, itsas kartografoa eta cartógrafa oceanográfica y geologoa\nArgazkineta proiektuaren amaierako emaitza ikusgai egongo da San Inazion.\nSan Inazio izango da Bilbao Izan programaren hurrengo eszenatokia.\nGorbeiako 'katedral naturalean' ospatuko da gaur San Inazio.


Endogamia — Eibar.ORG | Eibarko peoria\nHemen zaude: Hasiera / Blogak / Eibartik / Endogamia\netiketak: senideak, danetik-pixkat, genealogia, familia\na) Bertako apelliduak... bertan geldittu diranen seme-alaben artian. Ze... b) kanpora juan ziranen artian, Ameriketara esate baterako, hor apelliduen nahasketa ikaragarrixa izan leike, eta apillidu euskaldun nahikotxo ei dago. c) etorritakuen artian be antzeko egoeria. Europa barrura begira XX. erdixan aurrera hasi zan kontua aldatzen, kanpotik hona etortzen, ordura arte beti edo zan europarrak kanpora juatia (eta asko). Gero ze nahaste izan(go) dan... ba herrialde bakoitzan arabera.\nNeuk ere, Karakate puntatik, gutxi gora-behera, bistan ditut nire lau aitita-amamak eta bi gurasoak non jaio izan diren: Elgeta, Eibar, Plaentzia, Gerea (Mallabia) eta Itziar. Fernandez birraitona arabarra ei zen, ez dakit zehatz nongoa, ez dut ikertu eta akaso ez zen oso-oso arabarra Fernandez de Hau edo Bestea izaten baitira hango asko. Zortzi deitura: Fernandez Ostolaza Zubimendi Sarasua Rubio Egaña Ibartzabal Arrate. Sarasua hori aitita mallabitarra, ama jaio zeneko lekukoa, Gereakoa.